
הכנסת העשרים
מושב שלישי
<פרוטוקול מס' 94>
מישיבת הוועדה המיוחדת לצדק חלוקתי ולשוויון חברתי
יום שני, ג' בחשון התשע"ח (23 באוקטובר 2017), שעה 13:00
<סדר היום:>
<סוגיות בבריאות בין מרכז לפריפריה - דיון מעקב, בהשתתפות שר הבריאות, ח"כ הרב יעקב ליצמן>
נכחו:

<חברי הוועדה:> 
מכלוף מיקי זוהר – היו"ר
יוליה מלינובסקי 

חברי הכנסת:
מיכל בירן

איתן ברושי

יוסף ג'בארין

יעל גרמן

מאיר כהן
עליזה לביא
<מוזמנים:> 
שר הבריאות יעקב ליצמן
	ורד עזרא
	–
	ראש אגף מינהל רפואה, משרד הבריאות

	שירה ארנון
	–
	עוזרת בכירה לראש מינהל רפואה, משרד הבריאות

	ניר קידר
	–
	סמנכ"ל בכיר לתכנון אסטרטגי וכלכלי, משרד הבריאות

	ניצה כהן
	–
	אחות מפקחת ארצית בבריאות הציבור, משרד הבריאות

	אורן פרלסמן
	–
	רפרנט תחום תכנון, משרד הבריאות

	רחל ברנר שלום
	–
	סגנית ראש מינהל תכנון אסטרטגי וכלכלי, משרד הבריאות

	יואל יעקב איזאק
	–
	יועץ תקשורת לשר הבריאות, משרד הבריאות

	אלעד מסאסא
	–
	רפרנט בריאות, אגף התקציבים, משרד האוצר

	עירית ליבנה
	–
	מפקחת על תחום הבריאות, משרד החינוך

	ורה אופיר
	–
	מרכזת הכשרה ורישוי, משרד העלייה והקליטה

	אמיתי שוחט
	–
	מנהל תחום שילוב בחינוך, נציבות שוויון זכויות לאנשים עם מוגבלויות

	רן בנימין
	–
	סגן מנהל אגף נגב, המשרד לשיתוף פעולה אזורי

	מיכאל שרף
	–
	סמנכ"ל וראש חטיבת בתי חולים, שירותי בריאות כללית

	יוהן אטלן
	–
	מנכ"ל, מועצת הנגב

	ציון חגי
	–
	סגן יו"ר הר"י ויו"ר חטיבת בי"ח בכללית, ההסתדרות הרפואית בישראל

	נחמה דותן
	–
	יו"ר תא מפקחים באיגוד העו"ס, איגוד העובדים הסוציאליים

	חנה שטרום כהן
	–
	יו"ר הפורום., פורום הפסיכולוגים והעו"ס בבריאות הנפש

	מירב דמארי
	–
	מנהלת מערך המידע, האגודה למלחמה בסרטן

	מידד גיסין
	–
	יו"ר צ.ב.י., ארגון צרכני בריאות

	עירא יערי
	–
	כלכלן בריאות, מכון ברוקדייל

	יגאל שחם
	–
	מתנדב, האגודה לזכויות החולה

	שבי גטניו
	–
	העמותה לדמוקרטיה מתקדמת

	רעות ברג
	–
	רכזת שטח, המשמר החברתי

	זאב קראוטהמר
	–
	פעיל, המשמר החברתי

	פלורה קוך דוידוביץ'
	–
	רכזת בכירה, מרכז המחקר והמידע של הכנסת

	אבישג שחם חדד
	–
	שדלן/ית (גלעד יחסי ממשל ולובינג), מייצג/ת את ההסתדרות הרפואית בישראל (לקוחות קבועים נוספים שנושא הישיבה נוגע אליהם באופן ישיר: האגודה לזכויות החולה, חטיבת אחיות בריאות הציבור, מאוחדת)

	שושי שטוב
	–
	שדלן/ית (גלעד יחסי ממשל ולובינג), מייצג/ת את האגודה לזכויות החולה, ההסתדרות הרפואית בישראל

	יובל יפת
	–
	שדלן/ית (עצמאי/ת), אינו/ה מייצג/ת לקוחות בדיון זה (לקוחות קבועים נוספים שנושא הישיבה נוגע אליהם באופן ישיר: אהב"ה-ארגון הנכים בישראל המיוחד, מטב)

	עופרה שקד
	–
	שדלן/ית (גורן עמיר יועצים בע"מ), מייצג/ת את שירותי בריאות כללית

	חניתה חפץ
	–
	שדלן/ית (פוליסי בע"מ), מייצג/ת את מכבי שירותי בריאות


<מנהל/ת הוועדה:>
אריאלה אהרון
<רישום פרלמנטרי:>
ס.ל., חבר תרגומים
<סוגיות בבריאות בין מרכז לפריפריה - דיון מעקב>
<היו"ר מכלוף מיקי זוהר:>
שלום וברכה, אני מתכבד לפתוח את הוועדה לצדק חלוקתי ושוויון חברתי. הסוגיה שיש לנו היום על הפרק היא סוגיות בבריאות בין מרכז לפריפריה, זה דיון מעקב. הוועדה בראשותי ערכה מספר רב של דיונים בכל מה שקשור לצמצום פערי הבריאות בין הפריפריה למרכז, זה חלק מאבני הדרך של הוועדה הזאת ואחת מהסיבות המרכזיות להקמתה, והיום אנחנו עושים המשך דיון שישתתף בו שר הבריאות, חבר הכנסת יעקב ליצמן, שלצערנו מתעכב קצת עקב העומסים בכבישים. אנחנו כמובן נתחיל את הדיון - - -

<יעל גרמן (יש עתיד):>
עומסים בכבישים? זה מעבר לפינה, מיקי. 

<היו"ר מכלוף מיקי זוהר:>
לא, הוא מגיע מאיזה שהוא מקום, ששם יש עומס בכביש. 

<יעל גרמן (יש עתיד):>
זה תירוץ טוב. 

<היו"ר מכלוף מיקי זוהר:>
זה התירוץ שאנחנו קיבלנו ואנחנו מביאים אותו בפני חברי הוועדה והקהל שצופה בבית. 

<איתן ברושי (המחנה הציוני):>
שרת הבריאות לשעבר מכירה את העומסים. 

<היו"ר מכלוף מיקי זוהר:>
שרת הבריאות לשעבר אמורה לבקר את שר הבריאות הנוכחי בענייני בריאות, לא בענייני תחבורה, אז, גברתי, אנא. 

<יעל גרמן (יש עתיד):>
אני מבקרת אותו על כך שהוא לא כאן כדי לדבר בענייני בריאות. 

<היו"ר מכלוף מיקי זוהר:>
הוא יהיה כאן והוא ידבר והוא יתעמת איתך והכול יהיה מצוין.

<יעל גרמן (יש עתיד):>
ומצולם. 

<היו"ר מכלוף מיקי זוהר:>
ומצולם. עכשיו אנחנו נדון באמת בדברים החשובים. אנחנו רצינו שהשר כמובן יתחיל וידבר, אבל מאחר שהשר לא כאן אז אנחנו ניתן לניר קידר, סמנכ"ל בכיר לתכנון אסטרטגי וכלכלי במשרד הבריאות, לומר מספר דברים ונמשיך משם את הדיון. אגב, אשמח קודם כל לציין מה בוצע עד כה מדרישות הוועדה ומהדברים שהעלינו פה ולאחר מכן מה לא בוצע, מה בתהליכי ביצוע, ואז אולי יגלו שלוועדה הזו יש גם משמעות. 
<ניר קידר:>
תודה רבה. קודם כל אנחנו מודים לוועדה על הדיון בנושא, באמת גם עברנו באיזה שהיא התייחסות מסודרת על כל הנושאים שעלו בשנה האחרונה בדיונים של הוועדה. לפני שאני אעבור סעיף סעיף ואני אגיב אני רוצה לציין שבחודש הבא אנחנו עושים את הכנס השנתי שלנו בנושא צמצום פערים ונפרסם את הנתונים המעודכנים בנושא שוויון ובריאות, שיראו תמונה, מה קרה באמת, גם במבחן התוצאה בשוויון בבריאות, לא רק בצעדים, וגם יירדו לרזולוציות של מה קורה בין קופות חולים ובין בתי חולים בכל הנושאים האלה. אתה מעוניין שאני אתייחס שאלה שאלה לסוגיות שהעליתם? שאני אעבור סוגיה סוגיה? 
<היו"ר מכלוף מיקי זוהר:>
כן. בבקשה.

<ניר קידר:>
הסוגיה הראשונה שהתבקשנו להגיב עליה זו סוגיית המענקים למומחים צעירים. בעקבות ישיבה שנעשתה לפני שנה בערך, אז בשנת 2017 נתנו 35 מיליון שקלים מענקים לפריפריה שמחולקים ל-43 מענקים שניתנים למומחים שעוברים לעבוד בבתי חולים בפריפריה, 18 מענקים מיועדים לקהילה, למתמחים ברפואת המשפחה, שזה 250,000 שקל לכל רופא שיעבור להיות מתמחה ברפואת משפחה בפריפריה. 
<היו"ר מכלוף מיקי זוהר:>
אז כדי לחדד את הסוגיה, גם לקהל שצופה בבית, אנחנו טענו שמצב הרפואה באזורי הפריפריה פחות טוב מאזורי המרכז בגלל הקושי שלנו להביא לשם רופאים או מתמחים כדי שייתנו שירות יעיל לאזרחים, לכן ביקשנו לתת מענק כלכלי משמעותי לכל מתמחה או לכל רופא שמגיע - - -

<מאיר כהן (יש עתיד):>
המענק הזה היה קיים ונתנו פעם 300 והיום נותנים 35, מה הבשורה? 

<היו"ר מכלוף מיקי זוהר:>
אנחנו ביקשנו להרחיב את גודל המענקים. 

<מאיר כהן (יש עתיד):>
לא הרחיבו. 

<היו"ר מכלוף מיקי זוהר:>
עכשיו נשמע. 

<יעל גרמן (יש עתיד):>
כן, צמצמו ל-45. 

<ניר קידר:>
בהסכם השכר, ויתקנו אותי חבריי ממשרד הבריאות, מול ההסתדרות הרפואית נקבע סכום מסוים של מענקים לפריפריה. הסכום הזה נגמר כעבור שנתיים או שלוש, מעבר לסכום הזה המדינה באה ושמה סכומים תוספתיים, מעבר להסכם השכר, ובשנת 2017 יש סכום תוספתי של 35 מיליון שקלים - - -

<היו"ר מכלוף מיקי זוהר:>
בנוסף לסכום? 

<ניר קידר:>
לא, במסגרת הסכם שכר - - -

<יעל גרמן (יש עתיד):>
סליחה, בואו נדייק. ניר צודק, ברגע שנגמרו התקציבים אנחנו נאבקנו על כך שבתקציב 2016 - - -

<היו"ר מכלוף מיקי זוהר:>
עשינו את זה גם במסגרת ועדת הכספים. 

<יעל גרמן (יש עתיד):>
- - - במסגרת ועדת הכספים תינתן תוספת של 75 מיליון, לקראת תקציב 2017 הבטיחו לנו שזה יהיה 75 מיליון ובמקום 75 מיליון, הנה, מודה כרגע ניר, אני שמעתי 45, עכשיו אני שומעת - - -

<היו"ר מכלוף מיקי זוהר:>
מה היה בשנת 2016? 

<יעל גרמן (יש עתיד):>
75. 

<היו"ר מכלוף מיקי זוהר:>
משרד הבריאות מתבקש להשיב, מה היה בשנת 2016? 

<עליזה לביא (יש עתיד):>
הם לא נשארים בפריפריה. 

<ניר קידר:>
75. 

<היו"ר מכלוף מיקי זוהר:>
וב-17'? 

<ניר קידר:>
ב-17' 35 מיליון שקלים. 

<יעל גרמן (יש עתיד):>
הורידו. 

<עליזה לביא (יש עתיד):>
הנה התשובה. 

<היו"ר מכלוף מיקי זוהר:>
אוקיי, אז אתם הורדתם 40 מיליון שקל מסך המענקים? 

<עליזה לביא (יש עתיד):>
אחרי זה מדברים על פער. 

<ניר קידר:>
אני רוצה להגיד, סך הכול למתמחים היה 75 מיליון, עכשיו יש 35 מיליון שהולכים רק לפריפריה. החלק של הפריפריה היה 35 מיליון גם ב-2016, כלומר כל המענקים עכשיו זה 35 מיליון שקלים וכולם לפריפריה. כלומר החלק של הפריפריה - - -

<יעל גרמן (יש עתיד):>
אני מצטערת שאני מפריעה, ההחלטה של ועדת הכספים הייתה שכל ה-75 מיליון יילכו לפריפריה ואם הם לא הלכו לפריפריה, הפרו החלטה של ועדת כספים. 

<עליזה לביא (יש עתיד):>
40 מיליון הלכו לאן? אפשר לקבל פירוט? 

<מיכל בירן (המחנה הציוני):>
אני אומרת, מה שציפינו שזה ימשיך. 
<יעל גרמן (יש עתיד):>
אנחנו דיברנו על פריפריה. 

<מיכל בירן (המחנה הציוני):>
דיברנו גם על פריפריה וגם על מקצועות במחזור. 

<יעל גרמן (יש עתיד):>
מקצועות ופריפריה. 

<היו"ר מכלוף מיקי זוהר:>
הבאתי את הפטיש, שנהיה מסודרים. תדע לך שזה אחד מהדברים היעילים, כל פעם שיש קצת רעש, אנשים מתרגשים ממכות הפטיש, הם נדרכים. 

חברי, ניר, תיכף יבוא לפה השר, שיהיה לנו מאוד פשוט לבקש ממנו שיעלה את הסכום ל-75 אך ורק למתמחי הפריפריה, כפי שאנחנו רצינו. מהות הדיון בוועדה הייתה שאנחנו נגדיל את הסכום במידת האפשר לסכום יותר משמעותי ממה שהיה בשנים קודמות, או לפחות כפי שהיה בשנים קודמות. כפי הנראה הסכום הזה הופחת מ-75 מיליון שקלים ל-35 מיליון שקלים ונניח שאתה אומר שבשנת 2016 היו 35 מיליון שקלים לטובת הפריפריה וזה נשאר בדיוק באותו מצב ב-2017, עדיין הדבר אינו מספק את הוועדה, שרצתה להגדיל את הסכום. הווה אומר, אם היית אומר לי שחולקו 50 מיליון שקלים לטובת הפריפריה, בשונה משנה שעברה שחולקו רק 35 מיליון שקלים, הייתה יכולה רוח הוועדה לנוח, אבל נכון לעכשיו, לעניות דעתי, העניין אמנם בתהליכי ביצוע, אבל לא בהתאם למה שרצינו שיקרה.

הנושא הבא, פתיחת מוקדי לילה נוספים. מה קורה שם? 

<ניר קידר:>
בנושא הזה המשרד הפעיל קול קורא לרשויות שמעוניינות להקים מוקדי רפואה נוספים, כאשר אנחנו נותנים תעדוף לרשויות מהפריפריה. התעדוף ניתן על בסיס המרחק שהיום קיים מחדרי מיון, האם כבר קיים ביישוב איזה שהוא מוקד או בקרבה שלו, מעבר לפריפריה גם המצב החברתי כלכלי של היישוב, זה אחד מהקריטריונים, יישוב בקו העימות גם מקבל מיקוד נוסף ואנחנו עובדים בנושא. באופקים נפתח, כבר באפריל 2017, מוקד רפואי, בשדרות היה מוקד אחד ועכשיו הספק מתחלף והמוקד הזה הופך להיות מוקד משודרג, הוא הולך לעבוד עד שעות הבוקר בכל יום, הולכים להוסיף למוקד בשדרות גם רנטגן, הוא הולך להשתפר. בחורה פורסם כבר מכרז, זה לקראת בחירה של זוכה שיפעיל את המקום, בעיריית נתיבות, העירייה הכינה עכשיו מכרז, היא צריכה להעביר לנו את זה לאישור, לקראת פרסום וזוכה. ובנוסף החלטנו להמשיך ולתמוך, למרות שהתמיכה הייתה אמורה להיות זמנית, להמשיך ולתמוך - - - 
<היו"ר מכלוף מיקי זוהר:>
מה מאזן התמיכה מבחינת האחוזים, כמה משרד הבריאות, כמה הרשות המקומית? 

<ניר קידר:>
שליש שליש שליש, בין המשרד לרשות לבין קופות החולים. 

<היו"ר מכלוף מיקי זוהר:>
קופות החולים משתפות פעולה בסוגיה הזאת? יש פה את נציגי קופות החולים? קופות החולים מקבלות את הרצון שלנו, משקיעות את הכסף הנדרש? 

<ניר קידר:>
קופות החולים משתפות בנושא הזה פעולה באופן מלא. 

<מאיר כהן (יש עתיד):>
אדוני היושב ראש, אם יורשה לי? אפשר להתפרץ אצלך? 

<היו"ר מכלוף מיקי זוהר:>
בטח, מחובתך אפילו. 

<מאיר כהן (יש עתיד):>
אדוני היושב ראש, חשוב מאוד לאפיין את המרכזים האלה, מה הם בעצם. הייתי במצפה רמון, אם אתה מביא למצפה רמון, מיקי, ואתה מכיר את זה, אתה גר בקרית גת, אם אתה מביא רופא שאני לא רוצה לערער על אלה שנתנו לו את התעודה, שיושב בין השעה 11 לשש בבוקר ואומרים לי התושבים שאחרי פעם ראשונה ושנייה הם לא יילכו אליו יותר, אז ממה נפשנו? 

<היו"ר מכלוף מיקי זוהר:>
מי מעסיק את הרופאים? 

<מאיר כהן (יש עתיד):>
מה האופי של - - -

<היו"ר מכלוף מיקי זוהר:>
שאלה טובה, מי מעסיק את הרופא, מי בוחר את הרופא? 

<מאיר כהן (יש עתיד):>
האם יהיה שם טראומטולוג? האם יש שם רופא שמקבל את האישורים, לפחות רופא משפחה או רופא שמבין ברפואת חירום?
<היו"ר מכלוף מיקי זוהר:>
מי בוחר את הרופאים? זו השאלה. 

<ניר קידר:>
יצא השנה חוזר של משרד הבריאות שקובע לפי גודל היישוב מה צריך להיות בכל מוקד חירום, כדי שיהיה משהו אחיד, שנדע ביישוב קטן מה צריך להיות כלול שם, ביישוב יותר גדול, גם ביחס למה ש - - - 

<היו"ר מכלוף מיקי זוהר:>
מי בוחר את הרופאים? 

<ניר קידר:>
יש ספק. המוקד הזה לא מופעל על ידי משרד הבריאות, יש, כמו שאמרתי - - -

<היו"ר מכלוף מיקי זוהר:>
ותחת איזה פיקוח הספק הזה מצוי? מי מפקח על הספק הזה? 

<יוסף ג'בארין (הרשימה המשותפת):>
השאלה היא סוגיית הפיקוח, עד כמה היא באמת משמעותית. 

<ניר קידר:>
הפיקוח, כמו שמבוצע בכל התחומים, גם קופות החולים וגם בתי חולים, בסוף הפיקוח הוא של משרד הבריאות, שעושה בקרות גם במקומות האלה. 

<היו"ר מכלוף מיקי זוהר:>
אני אגיד לכם משהו, גם אני השתמשתי בשירותי הרפואה הליליים - - -

<עליזה לביא (יש עתיד):>
איפה? אצלכם, בקרית גת? 

<היו"ר מכלוף מיקי זוהר:>
כן, ואני חייב לומר שגם אני הרגשתי שאני מגיע לא לרפואה הכי מתקדמת שיש מבחינת הטיב של הרפואה שאני זוכה לה, ואמרתי אולי, גם התחרטתי, אמרתי שהייתי צריך אולי לנסוע ישירות לבית חולים. 

<מאיר כהן (יש עתיד):>
בפעם הבאה תיסע לדימונה. 

<היו"ר מכלוף מיקי זוהר:>
אתה אומר יותר גרוע? 

<מאיר כהן (יש עתיד):>
לא, יותר טוב. בדימונה יש מרכז רפואי - - -

<היו"ר מכלוף מיקי זוהר:>
אז תראו, אני באמת מבקש ממשרד הבריאות להתחיל באיזה שהוא הליך פיקוח רחב - - -

<עליזה לביא (יש עתיד):>
לא, הוא אמר מה יש. 

<היו"ר מכלוף מיקי זוהר:>
בתוך כל מסגרת כזו איזה רופאים מגיעים, מה טיבם, מה הניסיון שלהם, האם באמת הם יכולים לתת את השירות כפי שאנחנו מצפים שאזרחים יקבלו ואני מבקש לבדוק בעיקר בפריפריה איזה רופאים מגיעים. לאו דווקא באזור המרכז, שאני מניח ששם הרופאים, באורח פלא, קצת יותר טובים פתאום. 

<מאיר כהן (יש עתיד):>
מה קורה בקרית שמונה? אתה יכול לתת לנו - - -

<יוסף ג'בארין (הרשימה המשותפת):>
אבל גם להתייחס לסוגיית הפיקוח, כי - - -

<היו"ר מכלוף מיקי זוהר:>
אגב, כשאני אומר פריפריה אז אני מדבר גם על יישובים ערביים כמובן ורשויות ערביות, ששם אני מניח שגם - - -

<יוסף ג'בארין (הרשימה המשותפת):>
כן, הספק זוכה ואז לך תדע איזה שירות ניתן. 

<היו"ר מכלוף מיקי זוהר:>
כן, זו שאלה חשובה, חברים. כן, גברתי. 
<ורד עזרא:>
פרסמנו לפני חודש וחצי חוזר שמדבר על אמות מידה בהפעלת - - -

<היו"ר מכלוף מיקי זוהר:>
כבוד השר הגיע, ברוך הבא. 

<שר הבריאות יעקב ליצמן:>
אני מתנצל. 

<היו"ר מכלוף מיקי זוהר:>
תודה, אדוני השר, ברוך הבא.

<יעל גרמן (יש עתיד):>
אולי, אדוני היושב ראש, נחזור לנושא שהשר הבטיח באופן מפורש, הנושא של המענקים. 

<היו"ר מכלוף מיקי זוהר:>
אנחנו נחזור. אנחנו עכשיו בסוגיית - - -

<מאיר כהן (יש עתיד):>
קרית שמונה, מיקי. 

<היו"ר מכלוף מיקי זוהר:>
כן, קרית שמונה, חדר מיון קדמי. לנושא קרית שמונה, מה עומד שם? 

<ורד עזרא:>
אם יורשה לי לסיים. פורסם חוזר אמות מידה לנושא של מוקדי חירום למתן רפואה דחופה שמגדיר בדיוק מי הצוות שנמצא שם, מה צריך להיות שם, איזה בדיקות נעשות שם, מי הרופאים ומה ההכשרה. אנחנו מבצעים בקרה בכל מוקד ומוקד כזה במשך השנה ויש מוקדים שאנחנו יותר פעמים, כתלות גם בממצאים ואם מגיעות אלינו תלונות לעניין הזה. 

<עליזה לביא (יש עתיד):>
מה זה אחת לכמה זמן. תני לנו הבנה, איך - - -

<היו"ר מכלוף מיקי זוהר:>
חברים, אני רוצה את הנושא הזה, שהוא נושא חשוב, אבל, גברתי, אני רוצה לומר לך שיש תמימות דעים בקרב חברי הוועדה, וגם בקרב הרבה מאוד אנשים בציבור, שטיב הרפואה שמקבלים באותם מקומות הוא ירוד. יכול להיות מאוד שאותו ספק מתייחס לאינטרסים כלכליים כאלה ואחרים, הוא מנסה להביא את הרופא הזול ביותר, בתנאים הזולים ביותר מבחינתו כדי - - -

<שר הבריאות יעקב ליצמן:>
יש קריטריונים. 

<היו"ר מכלוף מיקי זוהר:>
אבל, אדוני השר, התגלה פה עניין שהוא די ידוע, שהרבה מאוד ספקים, או חלק מהספקים, מעדיפים להביא רופאים קצת פחות טובים. 

<ורד עזרא:>
לכן פרסמנו לפני חודש חוזר - - -

<היו"ר מכלוף מיקי זוהר:>
לכן אתם חייבים לעשות ביקורת על העניין הזה.

<ורד עזרא:>
עוד פעם, אני חוזרת ואומרת, פרסמנו לפני חודש ומשהו חוזר - - - 

<היו"ר מכלוף מיקי זוהר:>
זה חדש. יפה. בשורה טובה.

<ורד עזרא:>
אמרתי את זה בתחילת דבריי, התפרסם חוזר - - -

<עליזה לביא (יש עתיד):>
זאת אומרת שלא היה פיקוח. 
<ורד עזרא:>
היה פיקוח, לא צריך נהלים כתובים כדי לעשות בקרות. בקרות היו תמיד וימשיכו להיות, פרסמנו חוזר שמדבר על אמות המידה למוקדים האלה, מה צריך להיות בהם, חוזר שפורסם ממש לאחרונה ונעשות בקרות בכל אחד מהמוקדים - - -

<היו"ר מכלוף מיקי זוהר:>
גברתי, תודה. הוועדה מברכת אתכם על האצת התהליכים לקידום אותם מוקדי לילה נוספים ומבקשת להמשיך בהאצת התהליך הזה בכמה שיותר ערים באזורי הפריפריה כדי שאנחנו נוכל באמת לדעת שכל אזרח במדינת ישראל יודע שהוא יכול לפנות ברגע של משבר, בשעת לילה מאוחרת או בזמן שקשה מאוד להגיע למרחקים, זה דבר שהוא קריטי כי אנחנו יודעים שרפואה מונעת או לפחות ראשונית מצילה חיים וזה חלק מהעניין הזה. אם אדם מגיע מהר לרופא ומגלים מהר את הבעיה שלו זה יכול להציל לו את החיים וזה עניין שהוא קריטי, במיוחד באזורי הפריפריה המרוחקים מבתי החולים. 
אנחנו נחזור לסוגיה הראשונה שהשר נעדר קודם, עכשיו הוא הגיע ואנחנו שמחים שהוא איתנו כדי לדון בה. אדוני השר, מהנתון שהובא לידי הוועדה הוקצה לטובת מענקים למומחים בפריפריה סך של 35 מיליון שקלים השנה, כאשר בשנת 2016 הוקצה סך של 75 מיליון שקלים. לשמחתנו שמענו ש-35 מיליון שקלים שהוקצו ב-2016 לפריפריה הם אותם 35 מיליון שקלים שהוקצו גם השנה לפריפריה - - - 

<יעל גרמן (יש עתיד):>
אבל זה היה בניגוד להחלטת ועדת הכספים, אני חוזרת ואומרת, ועדת הכספים דרשה שכל ה-75 מיליון יינתנו לפריפריה. 

<היו"ר מכלוף מיקי זוהר:>
אנחנו דיברנו על זה באמת גם בוועדת הכספים ורצינו שיהיה תקציב צבוע לטובת הפריפריה, אדוני השר, ברשותך, נשמח לשמוע את עמדתך. 

<שר הבריאות יעקב ליצמן:>
קודם כל אני שמח שוועדת הכספים דרשה, אבל היא לא נתנה כסף, היא יכולה לדרוש עד מחרתיים. שהיא תתחיל לתת כסף. 

<יעל גרמן (יש עתיד):>
לא - - - 

<שר הבריאות יעקב ליצמן:>
אני לא הפרעתי לאף אחד, תנו לי לדבר. עם כל הכבוד שדרשתם שנביא כסף, תביאו כסף ואני אחלק, אני לא מחזיק בכיס שום כסף. אז עם כל הכבוד אני לא אוהב לשמוע על זה שדרשתם. תביאו כסף, אני אשמח מאוד ביחד איתכם ללכת לשר האוצר להביא עוד כסף. 

<היו"ר מכלוף מיקי זוהר:>
משרד האוצר פה? אנחנו צריכים אותך פה ממש סביב השולחן. 

<עליזה לביא (יש עתיד):>
למה אתה מתחבא? 

<היו"ר מכלוף מיקי זוהר:>
הוא יודע למה, כי הוא יודע שהוא צריך - - -

<יעל גרמן (יש עתיד):>
מיקי, אני מבקשת לדבר, אחרי השר אני מבקשת להגיד משהו. 

<היו"ר מכלוף מיקי זוהר:>
אין בעיה. אתה מתבקש לבוא לשולחננו. אתה תישאל הרבה שאלות ואתה תצטרך לתת הרבה תשובות. 

<שר הבריאות יעקב ליצמן:>
לא, אני לא רוצה תשובות, אני רוצה כסף. 

<היו"ר מכלוף מיקי זוהר:>
כסף, נכון, אני מסכים איתך, אדוני השר. השר טוען טענה שהיא טענה רצינית ולגיטימית, אנחנו בוועדת הכספים אכן נאבקנו ואכן הובטח לנו על ידי משרד האוצר שיועבר הכסף הזה ועברו רק 35 מיליון שקלים, אם אני מבין נכון. או שגם זה לא עבר? 

<ניר קידר:>
חשוב להגיד שהסכום הזה הוא לא בבסיס התקציב של משרד הבריאות וזה לא ניתן על ידי ועדת הכספים. השר בא והדגיש מול האוצר בדיונים את החשיבות של לתת כסף למענקים לפריפריה והצליח להשיג 35 מיליון שקלים שלא היו בבסיס התקציב, מהאוצר. 

<היו"ר מכלוף מיקי זוהר:>
למרות שהם הבטיחו 75. 

<ניר קידר:>
אני לא - - - 

<היו"ר מכלוף מיקי זוהר:>
כך היה בדיוני ועדת הכספים. הנה, משרד האוצר, בואו נשמע. 

<שר הבריאות יעקב ליצמן:>
רבותיי, תנו לי. היה פעם אחת 75, אחר כך נהיה אפס, באתי ודרשתי תוספת כסף, בינתיים נתנו את הכסף הזה. אני לא גמרתי, אני מקווה שאני אשיג עוד, אבל בינתיים זה 35. 

<היו"ר מכלוף מיקי זוהר:>
כן, אדוני, מתי אתם נותנים את יתרת ה-40? 

<שר הבריאות יעקב ליצמן:>
אני אומר ש-75 היה, אחר כך לא היה כלום, אחר כך חידשתם בגלל הלחץ שאנחנו עשינו, גם חברי כנסת, אבל גם משרד הבריאות עשה וביקשנו לחדש את זה. שר האוצר הסכים לחדש את זה ואז אגף התקציבים, גם הם הסכימו, הביאו את תחילת הכסף, ואני אשמח מאוד אם תביאו בשורה עכשיו, להשלים את החצי השני. 
<אלעד מסאסא:>
אני אתייחס, אני מבקש רק דקה. כל נושא המענקים, כמו שניר ציין מתחילת הדיון, אז כל ה - - -

<מיכל בירן (המחנה הציוני):>
זו הייתה שיטה שהוכיחה את עצמה לחלוטין, התמריצים האלה. 

<היו"ר מכלוף מיקי זוהר:>
כן, היא הייתה מצוינת. 

<אלעד מסאסא:>
אני אתייחס. 

<שר הבריאות יעקב ליצמן:>
אגב, אני רוצה בכירים, אני רוצה לשדרג את זה קצת. 

<אלעד מסאסא:>
נושא המענקים זה משהו שעוגן בהסכם השכר ב-2011 עם הרופאים, התקציב הזה, כמו שניר ציין, נגמר, הוא החל ב-2014 ונגמרה ההתחייבות ההסכמית של המדינה למתן של מענקים. יחד עם זאת משרדי האוצר והבריאות המשיכו גם בשנת 15' וגם בשנת 16' את נושא המענקים ותוך כדי הפקנו לקחים, שינינו קצת את התכנית, מענקים למומחים, למתמחים וכו'. מה שסוכם בסוף 2016 על תכנית של תמריצים לרופאים לפריפריה שהייתה מורכבת מכמה מרכיבים, הנושא הראשון היה נושא של המענקים, שאמרנו שיישמרו המענקים שניתנו בשנת 16' לפריפריה גם בשנת 17' ואכן עשינו את זה, ובנוסף יש עוד דברים עם משיכת רופאים לפריפריה כמו הנושא של פולטיימרים, שגם שם הסכום שנקבע לפריפריה וכל זה בשביל למשוך רופאים. 

בנוגע לתכנית, השאלה שהועלתה פה, אני מכיר שברוקדייל הוציא מכתב, אין לי פה את המסקנות של המחקר, אבל ממה שאני מכיר התוצאות הן לא חד משמעיות בנושא איזה רופאים הוא כן משך או לא משך לפריפריה - - -

<מיכל בירן (המחנה הציוני):>
אבל בוודאות הוא כן. 

<אלעד מסאסא:>
האם יש רופאים שגם ככה היו הולכים ופשוט קיבלו מענק וכו'. אין לי פה את התוצאות - - -

<שר הבריאות יעקב ליצמן:>
ברשותכם, אדוני היושב ראש, אני רוצה להוסיף משהו. בתכנית 2017, 25 מיליון שקל מתכננים ל-43 מענקים למומחים שיבואו לעבוד בבתי חולים בפריפריה, גובה המענק 500,000 שקל. 18 מתמחים ברפואת משפחה בפריפריה, 5 מיליון שקל, גובה המענק 250,000 שקל. יש הכשרות לפסיכיאטרים בפריפריה, כמיליון וחצי שקל, המענק זה 125,000 שקל. יש ועדת חריגים, יש כל מיני דברים נוספים. 

<היו"ר מכלוף מיקי זוהר:>
כן, מה שהשר אומר, ואני רוצה שתדע, אלעד, מה שהקריא השר עכשיו ומה שאנחנו מדברים עליו זו כמעט הדרך היחידה להביא את הרופאים לפריפריה. לגור בפריפריה, יש בזה יתרונות ויש בזה חסרונות, מרכז הארץ הוא מקום הרבה יותר מושך לאזרחים, מה לעשות. כשאנחנו רוצים לצמצם פערים בחברה זה אומר חלוקת משאבים צודקת יותר, זה אומר שיותר כסף לפריפריה כדי להשוות את הרמה של הפריפריה לרמה של המרכז. אין ספק שהפערים עדיין מאוד מאוד מאוד גדולים ועוד דרך ארוכה לפנינו. 

אדוני כנראה עדיין לא הפנים שכדי שרופא יסכים לעבור מאזור המרכז וללכת ולהתגורר בפריפריה ולעבוד בפריפריה, הוא צריך הצדקה מסוימת, מעבר לאידיאולוגיה ולציונות ולא יודע, איך שתגדיר את זה, הוא צריך גם הצדקה כלכלית לזה. המדינה חייבת להתערב בסוגיות האלה. אנחנו מבינים ש-35 מיליון שקלים זה לא מספיק, צריך להביא יותר. ישבנו בוועדת הכספים, עשינו על זה סימפוזיון שלם, הוחלט וסוכם עם אגף התקציבים שהנושא יבוא לכדי פתרון והכסף יגיע. 

<שר הבריאות יעקב ליצמן:>
אני מציע למשרד האוצר, ואני אעלה את זה גם בדיונים, שהיות שאנחנו בעוד שבועיים או משהו כזה מתחילים דיונים של הרזרבות - - -

<היו"ר מכלוף מיקי זוהר:>
נכון, שם זה חייב להיפתר. 

<שר הבריאות יעקב ליצמן:>
זה יכול להיפתר משם. אני אדרוש את זה. 

<היו"ר מכלוף מיקי זוהר:>
אדוני השר, אני אחזק אותך ואומר שכמרכז הקואליציה בוועדת הכספים אני אעמוד על זה שההעברות התקציביות של משרד הבריאות, עודפי התקציב, יהיו כלולים בתוכם גם המענקים לרופאים.
<שר הבריאות יעקב ליצמן:>
בתנאי שהאוצר ייתן את זה. 

<היו"ר מכלוף מיקי זוהר:>
ואם האוצר לא ייתן את זה - - -

<שר הבריאות יעקב ליצמן:>
לא, שהוא ייתן את זה, לא מתקציב - - - 

<היו"ר מכלוף מיקי זוהר:>
אז תתחילו לעשות את המשא ומתן מעכשיו, כדי שאחרי זה אני לא אצטרך להיות בין הפטיש לסדן, כי אנחנו לא נאפשר, לא יהיה.

<שר הבריאות יעקב ליצמן:>
לא, אני לא רוצה להגיד, אבל אולי תקציב 19' - - - 
<יעל גרמן (יש עתיד):>
אני מצטערת, אני קצת אקלקל את החגיגה - - - 

<היו"ר מכלוף מיקי זוהר:>
טוב, זה תפקידך. 

<יעל גרמן (יש עתיד):>
נכון, בדיוק, זה תפקידי כאופוזיציה. בתקציב 2016 אנחנו, כל האופוזיציה, נאבקנו על כך שלפריפריה יעברו 75 - - - 

<היו"ר מכלוף מיקי זוהר:>
גם הקואליציה, אגב. 

<יעל גרמן (יש עתיד):>
גם הקואליציה, אתה בעד ודאי, אבל זה היה אז מאבק, כמו שאתה יודע, זה ניתן לאופוזיציה כחלק ממה שרצו - - - 

<היו"ר מכלוף מיקי זוהר:>
לא בהכרח, זה גם היה שלנו. 

<יעל גרמן (יש עתיד):>
על כל פנים, דובר על 75 מיליון שקל לפריפריה, זו הפעם הראשונה, ואני נדהמת לשמוע שאתם מודים בכך שבניגוד להחלטה של ועדת הכספים אתם העברתם רק 35 מיליון וזה בניגוד מוחלט להחלטה. ואתה, מיקי, כיושב ראש של ועדה שהייעוד שלה לצמצם את הפערים בין פריפריה למרכז, צריך לדאוג לכך שלא יכול להיות שמחליטים 75 ונותנים 35. 

<היו"ר מכלוף מיקי זוהר:>
חברת הכנסת גרמן, לדאוג לפריפריה זה חשוב - - -

<יעל גרמן (יש עתיד):>
וזו הפעם הראשונה שאני שומעת בקול שאתם בניגוד להחלטה הלכתם ונתתם רק 35. לאן נעלמו 45? 

<היו"ר מכלוף מיקי זוהר:>
גברתי, חברת הכנסת גרמן, תודה, המסר עבר. אני אומר, לדאוג לפריפריה זה דבר חשוב וגם לא לסגור את חדר המיון הקדמי בראשון לציון זה דבר חשוב, שאני מניח שאת סגרת אותו. אם אני לא טועה. 

<יעל גרמן (יש עתיד):>
אני סגרתי את חדר המיון בראשון? לא היה ולא נברא. 

<היו"ר מכלוף מיקי זוהר:>
בקרית שמונה, סליחה. 

<יעל גרמן (יש עתיד):>
בקרית שמונה הפעלנו ממש כמו היום, שקר וכזב. אנחנו הפעלנו על ידי מגן דוד אדום - - -

<היו"ר מכלוף מיקי זוהר:>
אז עם כל הכבוד צריך לעבוד בשביל הפריפריה בשביל לטעון בשמה. 

<יעל גרמן (יש עתיד):>
וזה מה שעשינו, נכון, 3 מיליון שקל. 

<היו"ר מכלוף מיקי זוהר:>
נעבור לנושא הבא, אדוני השר. כוונה להקמת - - -

<מאיר כהן (יש עתיד):>
לא, אני חייב להתערב. אתה החכמולוג הגדול, אנחנו לא נמצאים כבר שלוש שנים שם, למה חדר המיון לא עובד בקרית שמונה? 

<היו"ר מכלוף מיקי זוהר:>
הוא נסגר. 

<מאיר כהן (יש עתיד):>
למה הוא לא עובד? 

<היו"ר מכלוף מיקי זוהר:>
כי הוא נסגר. 

<מאיר כהן (יש עתיד):>
שלוש שנים, אז אני מודיע לך שהשר הלך לראש העיר ונתן לו כסף וזה לא עובד, למה?

<היו"ר מכלוף מיקי זוהר:>
כי הוא נסגר ועכשיו אנחנו צריכים להקים אותו בחזרה. 

<יעל גרמן (יש עתיד):>
הוא עבד לפני שלוש שנים. כי אני נתתי 3 מיליון שקל. 

<מאיר כהן (יש עתיד):>
אז מה אתה קופץ? סליחה, חוצפן שכמוך, אתה אפילו לא יודע, אתה לא מכיר את הפרטים. 

<היו"ר מכלוף מיקי זוהר:>
לא, די, לא צריך לכנות בשמות. 

<מאיר כהן (יש עתיד):>
לא, סליחה, יושב פה בן אדם - - -

<היו"ר מכלוף מיקי זוהר:>
אני אמרתי את זה. 

<מאיר כהן (יש עתיד):>
אתה יודע מה קורה שם? 

<היו"ר מכלוף מיקי זוהר:>
אבל אני אמרתי את זה, אפשר לקרוא לי אולי - - -

<מאיר כהן (יש עתיד):>
אנחנו בשביל המקום הזה בקרית שמונה נאבקנו הרבה יותר ממה שתושבי קרית שמונה נאבקו. 

<היו"ר מכלוף מיקי זוהר:>
טוב, חברים. 

<מאיר כהן (יש עתיד):>
איך אתה מעז? 

<היו"ר מכלוף מיקי זוהר:>
חבר הכנסת מאיר כהן, בוא נמשיך. 

<מאיר כהן (יש עתיד):>
יעיד השר, הוא הביא כסף כי אני ביקשתי. הוא הלך, נתן כסף לראש העיר, לא פתחו אותו בגלל 300,000 שקלים. 

<היו"ר מכלוף מיקי זוהר:>
בואו נמשיך וראש העיר יפתח אותו ויקיים אותו ויהיה חדר מיון בקרית שמונה ואנחנו נלחץ שזה יקרה. 

<יעל גרמן (יש עתיד):>
כן, אבל יש סכומים יותר גדולים - - - בפריפריה. 

<היו"ר מכלוף מיקי זוהר:>
טוב, אני רוצה להמשיך, בבקשה, בכל מה שקשור - - -

<שר הבריאות יעקב ליצמן:>
אדוני היושב ראש, רק מילה אחת על חדרי המיון האלה. אנחנו משנים את הסכומים קצת, משנים את כל הקריטריונים. אני חייב להגיד דבר אחד, אנחנו לא ניתן לרמות אותנו. היו מקומות שעשינו הסכם, הוא צריך להיות פתוח משבע עד שבע, הוא לא היה פתוח, תפסנו את זה בכל מיני מקומות, אני לא רוצה להגיד לכם באיזה מקומות, אבל מה שהיה לא יהיה. אנחנו לא ניתן לרמות אותנו, אנחנו נבדוק חד משמעית אם הם פתוחים משבע עד שבע.
עשינו דבר נוסף, היות שכרגע יש מקומות שאומרים שאי אפשר משבע אצלם, הם לא יכולים משום מה, אז אנחנו מסכימים משבע עד 12, לא 11. יש גם את זה. הכסף פחות, זה לא אותו סכום, אבל לפחות זה שיהיה פתוח. אם גם זה לא, אז אנחנו לא - - - 

<היו"ר מכלוף מיקי זוהר:>
טוב. בואו נמשיך. הנושא הבא, דיברנו על הקמת בית חולים בבאר שבע. היה דיון חשוב בנושא הזה שאמרנו שאולי הגיע הזמן להרחיב את היקף שירותי הבריאות. 

<שר הבריאות יעקב ליצמן:>
יש בית חולים, אנחנו מקימים חדש, סיכמנו על המקום, על המיקום, הכול בסדר. היה ויכוח על איזה חלקת קרקע, הכול בסדר. 

<היו"ר מכלוף מיקי זוהר:>
זו בשורה טובה. 

<שר הבריאות יעקב ליצמן:>
צומת שרה. 

<יעל גרמן (יש עתיד):>
באיזה שלב זה? 

<שר הבריאות יעקב ליצמן:>
מתחיל תכנון עכשיו. 

<היו"ר מכלוף מיקי זוהר:>
בכמה מיטות מדובר? 

<ניר קידר:>
כבר אני אגיד לגבי המיטות, הסוגיה סביב המיקום באמת נפתרה, כרגע זה בוועדה המחוזית של באר שבע לאישור תכנית בניין ערים ואז אמור להיות מפורסם מכרז על ידי החשב הכללי, אבל באמת הייתה השנה התקדמות בנושא הזה, זו סוגיה אחת של בית החולים, ובנוסף גם דיברנו פה על פתיחה של עוד 98 מיטות בסורוקה. 

<היו"ר מכלוף מיקי זוהר:>
זה נושא שהדיון עלה, אני זוכר פה, אני רוצה לתת בעניין הזה ליוהן אטלן לומר מספר דברים בנושא שדיברנו עליו, לגבי 98 מיטות לבית חולים סורוקה. בבקשה. 
<יוהן אטלן:>
יושב לידי מיקי, שגם דיווח לי וגם אני בקשר עם דווידסון, אני חושב שהסיפור הזה מתקדם יפה מאוד, אבל אני חושב שראוי שמיקי יגיד כמה מילים על זה ויעדכן. 
<היו"ר מכלוף מיקי זוהר:>
בבקשה. כמה מיטות כבר עומדות מוכנות? 

<מיכאל שרף:>
ד"ר מיקי שרף, ראש חטיבת בתי חולים, ניהלתי את סורוקה שש שנים. מילה אחת לגבי המענקים, אני הייתי בתקופה שלא היו לי רופאים והייתי על סף סגירה של מחלקה פנימית. זה לא המצב היום, המענקים הביאו הרבה מאוד רופאים לפריפריה, חד משמעית. 

<היו"ר מכלוף מיקי זוהר:>
יפה מאוד. ואנחנו נמשיך, נביא עוד מענקים. 

<מיכאל שרף:>
מצוין. רק הערה אחת, אנחנו נתנו תוספת פריפריה לסטז'רים בדרום ובצפון וקיבלנו הנחיה להפסיק את זה, אני לא מבין למה. זה כדי להבריח אותם מהפריפריה? 

<שר הבריאות יעקב ליצמן:>
לא. אמרתי, אדוני, לפני שתי דקות, שאני מעוניין יותר בבכירים, אני רוצה בכירים בפריפריה, במקומות הרחוקים, אני לא מעוניין סתם ברופאים, אני רוצה לשפר את האיכות של הרופאים. זה מה שאמרתי. 

<מיכאל שרף:>
לא, מצוין. כבוד השר, מצוין, אני חושב שהבכירים זה דבר חשוב, דיברנו על תוספת פריפריה, לא מענקים לסטז'רים, אותה תוספת שכל רופא באשר הוא בפריפריה מקבל. נתנו לנו הנחיה להפסיק את תוספת הפריפריה, שזה לסטז'ר - - - כמה? זה 1,500 שקל לחודש. 

<שר הבריאות יעקב ליצמן:>
אני לא שמעתי על זה. 

<היו"ר מכלוף מיקי זוהר:>
אז השר יבדוק את זה. 

<ורד עזרא:>
אני מדברת בשם יוסי כהן ויחידתו. ההנחיה הזו, תוספת הפריפריה מעולם לא נועדה בהסכם לסטז'רים ושולמה לפי חוות הדעת שלא כדין בבתי החולים של שירותי בריאות כללית ולא באחרים. 

<היו"ר מכלוף מיקי זוהר:>
נו, אז אי אפשר להסדיר את זה משפטית? 

<ורד עזרא:>
זה הסכמים, זה לא - - -

<היו"ר מכלוף מיקי זוהר:>
אז אתם עובדים על זה? 

<ורד עזרא:>
אני חייבת רק להדגיש שסטז' זו הגרלה, יכול להיות שאנשים לא בוחרים להיות בפריפריה, או בוחרים ולא מגיעים לפריפריה, שנת הסטז' היא לא ההתמחות ולכן הסטז'רים הוחרגו מההסכם הזה. 

<היו"ר מכלוף מיקי זוהר:>
חבר'ה, אני אומר לכם עוד משהו, עם כל הכבוד, אני רוצה לציין עובדה, שלא יהיו אי הבנות, אני לא הולך להיאבק שסטז'ר יעשה את הסטז' שלו בפריפריה, ממש לא, אני לא שם, אני באמת איאבק שרופאים רציניים ואיכותיים - - - 
<יעל גרמן (יש עתיד):>
מתמחים. 

<היו"ר מכלוף מיקי זוהר:>
לא, אני אומר, רופאים רציניים ואיכותיים יבואו לפריפריה. זה דבר שהוא הרבה יותר חשוב, למה? מהסיבה הפשוטה, כי אנחנו רוצים רפואה מתקדמת, אנחנו לא רוצים את החבר'ה שרוצים להתלמד על חשבון האזרחים. האזרחים בסופו של דבר רוצים לקבל את הרפואה הכי טובה והכי מתקדמת ולכן רוצים את הרופאים הכי טובים. כמובן שאנחנו מעודדים כל רפואה מכל סוג שהוא שתבוא כמה שיותר לפריפריה. אז אם יש אפשרות לקחת יותר רופאים ועוד מתמחים לאזורי הפריפריה אנחנו נהיה בעד, אבל בראש ובראשונה בראש סדר העדיפויות שלנו זה שהרפואה המתקדמת ביותר והרופאים הטובים ביותר יילכו לעבוד דווקא בפריפריה ולא באזורי המרכז. זו מטרת העל. חשוב כמובן להגדיר אותה. אבל, חבר'ה, דנו בנושא הזה, אני רוצה לדון בנושא של המיטות, שזה הנושא שכרגע עומד על הפרק. 

<מיכאל שרף:>
המיטות. אני רוצה לציין שבעניין הזה הייתה התקדמות בהחלט משמעותית. מתוך 118 מיטות 20 מיטות שיקום, נפתחו מיטות נוירולוגיה, נפתחו מיטות טיפול נמרץ, נפתחה מחלקת יולדות חדשה, נפתחה מחלקה אורתופדית נוספת עם 16 מיטות, ויש מרכז סרטן שאמור להיפתח ברבעון הראשון של 2018 ותיפתחנה מיטות נוספות ברגע שאנחנו נסיים את הבינוי. כך שהתכנית מתנהלת יפה. 

<היו"ר מכלוף מיקי זוהר:>
זה דבר מבורך ואנחנו מודים לכם, ובסוף עוד יגידו שהוועדה הזאת, טוב שהיא קמה, לא? תחום טיפות החלב. 

<ניר קידר:>
בנושא טיפות החלב חלה התקדמות. כשדיברנו בעבר הנושא הזה היה תקוע, אנחנו כרגע בשלבי חתימת הסכם כבר עם עיריית באר שבע, עיריית אופקים ועיריית רהט. אנחנו ממש עם העיריות בשלבי חתימת הסכם, אני מקווה שבשבועות הקרובים ההסכמים האלה ייחתמו. 

<שר הבריאות יעקב ליצמן:>
יש לי רושם שאני ומיקי חברי הכנסת היחידים שנשארו פה. 

<היו"ר מכלוף מיקי זוהר:>
כנראה שלאופוזיציה אין מה לומר. 

<שר הבריאות יעקב ליצמן:>
כנראה שאין הרבה טענות למשרד הבריאות אז כולם הלכו. 

<היו"ר מכלוף מיקי זוהר:>
לאופוזיציה כנראה אין מה לומר, אבל אנחנו נאמר כך, אין משרד ממשלתי שיכול לעשות את העבודה בצורה המושלמת, תמיד יש בעיות ותמיד יש קשיים. הדבר החשוב ביותר, אני רוצה בהזדמנות הזאת לשבח את שר הבריאות ואת משרד הבריאות, זה שזה משרד קשוב, זה שאנחנו ערכנו פה דיונים, התייחסו בצורה עניינית ורצינית לבקשות שלנו ולטענות שלנו ויש גם יישום של פתרון. בהרבה מאוד משרדי ממשלה לא תמצא אוזן קשבת, תמצא אטימות מאוד מאוד מאוד מקוממת וזה דבר שבסופו של דבר מונע מאיתנו במדינת ישראל לעשות את ההתקדמות שאנחנו רוצים, ולכן אני מברך את השר, מברך את המשרד על ההקשבה. 
אז בנושא תחום טיפות החלב, כפי שאתה אומר, אתם מתחילים את התהליך של? 

<ניר קידר:>
אנחנו כבר בשלבי חתימת חוזה, גם עם עיריית באר שבע, עיריית אופקים ועיריית רהט. 

<היו"ר מכלוף מיקי זוהר:>
יפה. מה קורה עם הצפון? 

<שר הבריאות יעקב ליצמן:>
אני רוצה להוסיף משהו לניר. אני והמנכ"ל סיכמנו שבתקציב הבא, קרי 2018, אנחנו נשים את טיפות החלב בראש מעייננו. טיפות החלב מצריך טיפול, הרבה שנים זה לא טופל מסיבית, גם תקציבית וגם רה ארגון, יש כל מיני דברים שצריך לעשות שם, בעזרת ה' בתקציב הבא אנחנו נשים גם משאבים וגם נעשה שינויים בטיפות חלב. 

<היו"ר מכלוף מיקי זוהר:>
מצוין. מה קורה עם הצפון? 

<ניר קידר:>
אין לי פה את הפרטים, תוך כדי הדיון אני אבקש שיבדקו ואני אחזור עם זה. 
<היו"ר מכלוף מיקי זוהר:>
אני אשמח לדעת, פריפריה זה צפון ודרום. חשוב מאוד שגם בצפון וגם ביישובים הערביים יהיה מענה של טיפות חלב. 

שיפוץ והרחבת התשתיות בבתי החולים הממשלתיים בפריפריה. אנחנו העלינו את הסוגיה הזאת באמת לטובת חיזוק בעיקר של מוסדות גריאטריים ופסיכיאטריים בפריפריה. אנחנו העלינו המון טענות בסוגיה הזו ואני רוצה לשמוע עדכון מה בוצע מאז. 

<ניר קידר:>
יש פה הרבה מאוד עשייה ואנחנו נוכל להגיש את המסמך לוועדה. אני אעבור בית חולים בית חולים, ברשותכם, ואני אמנה את הדברים החדשים שנעשים בתקופה הזו.

<שר הבריאות יעקב ליצמן:>
אני מציע שתגיש את זה כמסמך נוסף. 

<ניר קידר:>
אני אסיים להקריא אותו ואז אני אשמח גם - - - המסמך של יהודה, אפשר גם להגיש את זה לחבר הכנסת זוהר. 

בבית חולים פוריה אנחנו מדברים על תוספת של שלושה חדרי ניתוח חדשים, שזה כבר בביצוע. אגף השיקום - - -

<שר הבריאות יעקב ליצמן:>
אין למי להגיש את זה, רק למיקי. 

<ניר קידר:>
בנוסף בפוריה, אגף השיקום, הגיע כבר התקציב הראשוני מהאוצר ובית חולים שיקומי נמצא כבר בתהליך. מכון דיאליזה ממוגן, כבר נמצא בהליכי מכרז. לכל הדברים האלה כבר יש תקציבים בתקציב 17' ובתקציב 18'. 

בבית חולים נהריה, האגף לבריאות האישה, כל הנושא הזה כבר הסתיים, השקעה של 116 מיליון שקלים של המדינה, גם בתחום השיקום יש שם השקעה. בבית חולים זיו, מרכז הרדיותרפיה כבר נפתח, יש שם עכשיו שדרוג נוסף ליחידה לטיפול נמרץ, בנוסף יש שם הרבה מאוד עבודות של שדרוג ואחזקה של בית החולים סביב סוגיה של רעידות אדמה. בבית חולים ברזילי, אני נשאר בממשלתיים ואחר כך נדבר על עוד בתי החולים, יש שם את המבנה הכירורגי, השקעה מאוד גדולה של למעלה מחצי מיליארד שקלים, גם הרחבה של הפגייה. 
יש עוד בבתי חולים אחרים. חשוב להגיד שחלק גדול מהסכומים זה המדינה, יש סכומים נוספים שמגיעים מתרומות, אבל אנחנו רואים עכשיו תנופה של עשייה ובנייה בבתי החולים בפריפריה. יש פה באמת את הרשימה לפי בית חולים וכבר כמה כסף נמצא בתקציב ומבוצע בשנתיים האלה. 

<היו"ר מכלוף מיקי זוהר:>
אני מסתכל פה על ההיקפים של הסכומים, אני רואה סדר גודל של 300-400 מיליון שקל? 

<ניר קידר:>
למעלה מחצי מיליארד שקלים. 

<היו"ר מכלוף מיקי זוהר:>
בסדר גמור. מה קורה עם סיפור ועדת גרוטו שדיברה על שירותי הבריאות בצפון? היכן עומדות המסקנות, בעיקר השאלה מופנית למשרד האוצר, האם אתם מתחילים לתקצב את הרעיון שדובר עליו? 

<אלעד מסאסא:>
אז אני אתייחס לדוח גרוטו. לפני תשעה חודשים, לקראת סוף 2016, הועברה החלטת ממשלה לתכנית צפון, במסגרת החלטת הממשלה הוגדרו שם גם פרקים נבחרים, כולל מרכז שיקום בעלות של 150 מיליון שקלים ועוד כל מיני נושאים אחרים, כולל תקציבים מיועדים למימוש תכניות שהועלו על ידי פרופ' גרוטו, אם זה מרכז שיקום, שירותי בריאות האישה ופסיכיאטריה וכו'. זה מופיע בהחלטת הממשלה, אם אתם רוצים אני יכול לפרט כאן את הסכומים ואיזה צעדים. 

<היו"ר מכלוף מיקי זוהר:>
בבקשה. 

<אלעד מסאסא:>
לדוגמה יש 235 מיליון ₪ לבינוי מיטות, 175 מיליון ₪ לטובת פרויקטים חדשים. 

<היו"ר מכלוף מיקי זוהר:>
הכסף עבר לביצוע? 

<אלעד מסאסא:>
הכסף, חלקו הועבר, זו תכנית רב שנתית, חלקו ב-17', חלקו ב-18'. 

<שר הבריאות יעקב ליצמן:>
אני מחפש את הכסף. 

<אלעד מסאסא:>
הכסף אצלך. אני אף פעם אין אצלי שום דבר. 

<שר הבריאות יעקב ליצמן:>
לא, אם היה אצלי לא הייתי צריך לחפש. 

<אלעד מסאסא:>
אם תרצה נחפש אותו ביחד. 

<היו"ר מכלוף מיקי זוהר:>
אז, חברים, אנחנו מבקשים תשובה. 

<ניר קידר:>
אני אתייחס. הסכומים שאלעד מדבר עליהם אלה סכומים ארבע שנתיים, הסכומים שמדוברים לתקציב 17', וחלק מזה זה גם הכסף של השיקום, חלק מזה כולל גם מענקים למתמחים בפריפריה, חלק מדובר על מכשיר PET CT שכבר נמצא. כלומר אנחנו רואים באמת לפי התכנית שהסכומים האלה הגיעו והם מתקדמים, צריכים לראות שהם באמת ימשיכו להגיע ב-18', 19' ואילך, אבל באמת אלה הדברים שעלו בתכנית הממשלה סביב הצפון ויש פה רשימה מאוד רחבה של שירותים ואנחנו מציגים את זה. גם חבר הכנסת מוטי יוגב, שיעמוד בראש ועדה מיוחדת לבריאות בצפון, גם ישבנו איתו בנושא הזה. אנחנו רואים גם בפוריה את השלמת המבנה של השיקום, גם ה- PET CTשניתן, והשר גם ייתן מכשיר PET CT נוסף, גם עוד כסף לבינוי מיטות, גם התכנית שלנו לקיצור תורים נותנת עוד מענה, גם לחדרי הניתוח בצפון וגם לתושבי הצפון לקיצור תורים. 

<היו"ר מכלוף מיקי זוהר:>
מה קורה עם התקינה של ה-PET CT? זה סודר? 

<ניר קידר:>
אני אגיד, כרגע יש עוד מכשיר אחד ונאמר שהמכשיר הזה יילך לצפון, יש תהליך מקצועי כרגע של להחליט לאיזה בית חולים בצפון. לגבי התקינה של ה-PET CT, זה נושא שנמצא וצריך להיות באישור של ועדת העבודה, הרווחה והבריאות, הנושא הזה עדיין לא שונה. 

<היו"ר מכלוף מיקי זוהר:>
אז איך מקדמים את זה? 

<שר הבריאות יעקב ליצמן:>
אנחנו יכולים להעביר את זה לוועדת העבודה והרווחה ל-PET CT, לעוד חמש, אני אשמח להביא את זה מחר. 

<אלעד מסאסא:>
אז אני אתייחס לכל נושא ה-PET CT. ה-PET CT, בשנה שעברה שונו התקנות כבר וניתנה אפשרות למשרד הבריאות לתת רישיון נוסף של PET CT. מה שאני מכיר, יש היום ארבעה רישיונות שהיום הם לא ממומשים, כלומר כבר היום יש ארבעה רישיונות של PET CT בכל רחבי הארץ, שניתן לממש אותם ו - - -

<היו"ר מכלוף מיקי זוהר:>
חברים, זה לא בסדר מה שאתם עושים. 

<שר הבריאות יעקב ליצמן:>
תן לי להגיד לך משהו אחר. זה מדיניות משרד הבריאות, איך שאני רואה את זה, אם אני עומד בראש משרד הבריאות, ש- PET CT זה לא מה שהיה לפני 20 שנה. כפי ש-MRI לא היה גם PET CT כבר לא היה ולכן אנחנו חייבי םלדאוג שמי שרוצה PET CT, אני לא אגיד לך שאני אלך להפיץ את זה בכל בתי החולים, אבל בהחלט אני חושב שתוספת של עשרה PET CT זה בהחלט לא אומר כלום, בהחלט צריך לעשות את זה. 

<היו"ר מכלוף מיקי זוהר:>
יש צורך, יש ביקוש. 

<שר הבריאות יעקב ליצמן:>
לכן אני אשמח מאוד אם תודיע לוועדה כרגע שאני יכול להגיש את הבקשה. היות שאני לא יכול להגיש את זה בלי הסכמת האוצר, אני רוצה להגיש את הבקשה, אני מסכים לתת את זה בכל מקום בסיכום איתכם, אבל אני רוצה עוד עשרה PET CT. יש מקומות שמגיע PET CT, מעבר לעוד מקומות. 
<היו"ר מכלוף מיקי זוהר:>
אדוני מתבקש לאשר את העניין כדי שהשר - - -

<שר הבריאות יעקב ליצמן:>
מי שיש לו מחלקה אונקולוגית רצינית צריך PET CT, חד משמעית, ואין וצריך לעשות את זה. 

<היו"ר מכלוף מיקי זוהר:>
כן, אדוני, מה בפיך? 

<אלעד מסאסא:>
אז מה שאני אומר זה שבנוגע למכשירי ה-PET CT, כבר עכשיו שינינו את התקנות בשביל לאפשר מתן - - -

<שר הבריאות יעקב ליצמן:>
לא, אתה לא עונה על מה שאני העליתי. 

<אלעד מסאסא:>
כבוד השר, אני - - - 

<שר הבריאות יעקב ליצמן:>
אני מבין את הטריקים והשטיקים, תענה לי, אני מבקש שתתייחס רק למה שאני אומר. 

<אלעד מסאסא:>
אז אני מתייחס. 

<שר הבריאות יעקב ליצמן:>
האם אני יכול מחר להגיש לוועדת העבודה והרווחה והבריאות של הכנסת עוד בקשה לעשרה PET CT, שמונה PET CT, תודיע לי כרגע כמה אני יכול. 

<היו"ר מכלוף מיקי זוהר:>
תענה כן או לא. 

<אלעד מסאסא:>
אוקיי, אז אני מתייחס בנוגע לנושא ה- PET CT. 

<היו"ר מכלוף מיקי זוהר:>
תענה בכן או לא, אדוני. 

<אלעד מסאסא:>
אם יורשה לי 30 שניות של תשובה, זה לא יותר מדי. 

<היו"ר מכלוף מיקי זוהר:>
טוב. 

<אלעד מסאסא:>
כמו שאמרתי, PET CT זה נושא של כל המכשירים הרפואיים, שינינו אותו כבר לפני פחות משנה בשביל לאפשר מתן של עוד מכשירי PET CT, כבר היום יש רישיונות לא ממומשים של PET CT, לכן אין צורך בכלל לשנות את - - -

<היו"ר מכלוף מיקי זוהר:>
אדוני, אבל אנחנו לא ביקשנו את התשובה הזו. 

<שר הבריאות יעקב ליצמן:>
רק תגיד לי איפה, איפה יש לו רישיונות - - -

<אלעד מסאסא:>
אין לי פה את הנתונים. 

<היו"ר מכלוף מיקי זוהר:>
אדוני, אנחנו יודעים שיש ביקוש ל- PET CT ואנחנו רוצים לפתוח עוד PET CT ברחבי הפריפריה. האם אדוני מאפשר ואומר שיש אפשרות שהשר - - -

<שר הבריאות יעקב ליצמן:>
יש אחד שמיועד לזיו או לאיפה? 

<אלעד מסאסא:>
לא, יש אחד לזיו - - -

<שר הבריאות יעקב ליצמן:>
תעזוב, אני אומר לך כרגע, כל בית חולים שיש לו מחלקה אונקולוגית, הוא חייב PET CT, נקודה. אני לא רופא ולא פרופסור, אני יהודי פשוט, ואני אומר לך, כמי שמסתובב במשרד הבריאות, זה מה שחסר, צריך את זה, לא צריך לטלטל מישהו בצפון שיילך לרמב"ם בשביל PET CT, לא צריך את זה. 

<היו"ר מכלוף מיקי זוהר:>
זה להציל חיי אדם. מה הסיפור, חברים? אני מבקש מכם לאשר את זה כדי שנוכל לבוא לוועדת העבודה והרווחה ולהתחיל את התהליך הזה. מתי אדוני יכול לתת תשובה? אתה רוצה ללכת לבדוק ולחזור, בינתיים כשנמשיך את הדיון? 

<שר הבריאות יעקב ליצמן:>
לא, אלה שצריכים לאשר הם בחוץ לארץ. אני יודע בדיוק. 

<היו"ר מכלוף מיקי זוהר:>
אז הוועדה ממש דורשת ממשרד האוצר ומאגף התקציבים להניע את התהליך של הקמת PET CT ברחבי הארץ. 

<שר הבריאות יעקב ליצמן:>
PET CT היום זה - - - יש היום MRE - - - 

<היו"ר מכלוף מיקי זוהר:>
מה זה MRE?

<שר הבריאות יעקב ליצמן:>
יש משהו, סופר MRI, משהו עוד יותר, כן, יש דברים חדשים. אני יודע דבר אחד, אנחנו לא צריכים לפגר אחרי כל מקום בעולם, הרפואה הכי טובה, צריך לתת את המכשירים הכי טובים שאנחנו יכולים לתת לבתי חולים. להמשיך, שתהיה בריאות טובה. 
<היו"ר מכלוף מיקי זוהר:>
נכון. מה קורה עם סוגיית השירותים הניתנים לנשאיות הגן BRCA. זה נושא שדנו פה בוועדה, אני רוצה לשמוע. תשמע, אדוני השר. אנחנו דנו בהרבה נושאים. 

<שר הבריאות יעקב ליצמן:>
מה אתה רוצה ממני? כל הצרות שבעולם אני צריך? כן, ורד?

<ורד עזרא:>
השאלה שלכם הייתה ספציפית לגבי מרכז מתמחה. העברנו לוועדה, וכמדומני העברנו שוב בימים האחרונים, הסבר. מרכז מתמחה לטיפול בכל מחלה שהיא מיועד למחלות שהן מאוד נדירות. מאחר שאין אפשרות ללמוד במספר מקומות את אופן הטיפול בהן, מרכזים במקום אחד. נשאיות BRCA, לצערי או לא, זו הסיטואציה, זה לא מצב נדיר. 

<היו"ר מכלוף מיקי זוהר:>
רק תסבירי לציבור מה זה.

<ורד עזרא:>
BRCA זה סוג של גן שקיים בשכיחות יתר, הולך עם מי שיש לו מחלה של סרטן שד או שחלה, שהיא סוג של תורשתית, לכן יש מעקב - - -

<היו"ר מכלוף מיקי זוהר:>
שאגב, הרבה מאוד נשים מאבדות את חייהן בגלל המחלה. 

<ורד עזרא:>
אבל יש מספר רב של מרפאות בארץ. השאלה שלכם הייתה לגבי מרכז מתמחים. אנחנו חושבים ש בדיוק ההיפך הוא הנכון. יש מרכז נגה, שאליו פנו, שהוא מרכז שמטפל בחולות האלה - - -

<היו"ר מכלוף מיקי זוהר:>
אנחנו בעיקר ביקשנו שקופות החולים יאשרו - - - 

<ורד עזרא:>
קיים מספר רב של מרכזים בארץ, אנחנו העברנו לכם רשימה של מרכזים שקיימים כבר היום. השאלה הייתה לגבי המרכז - - - 
<היו"ר מכלוף מיקי זוהר:>
אבל נשים כבולות לקופות החולים שלהן, הן לא יכולות להגיע למרפאה מתמחה בגלל סיפור שיש בין הקופות ואנחנו ביקשנו לעשות סדר בסוגיה הזאת, שכל אישה שנושאת את הגן הזה תוכל להגיע למרפאה המתמחה בלי שום קשר לשייכות שלה, לאיזה קופת חולים היא שייכת. זה עניין של הצלת חיים, אנחנו לא מדברים פה - - - זה כמו שאדם מגיע לבית חולים במצב אנוש ויגידו לו 'תשמע, אתה שייך לקופת חולים כללית, פה אתה לא מתקבל, תלך לבית חולים אחר'. יש סוגיות שמרכיב קופות החולים חייב לשבת בצד אל מול חיי אדם. זו הסוגיה שדיברנו עליה. 

<ניר קידר:>
ברשותך, כמו שד"ר עזרא אמרה, היום יש פריסה מאוד רחבה של מרפאות בנושא. החוק אומר שקופת חולים היא זו שקובעת את הסדרי הבחירה שלה - - -

<היו"ר מכלוף מיקי זוהר:>
חברים, אתם יכולים לעשות סדר בעניין, אתם יכולים לפנות לקופות החולים ולהפעיל עליהן לחץ בסוגיה הזו ספציפית. זו סוגיה קריטית, הרבה נשים חולות. 

<ניר קידר:>
אנחנו עושים גם את הבקרות סביב הסדרי הבחירה, לראות שבאמת השירותים ניתנים במרחק סביר, ועוד מעט ניגע ב - - -

<היו"ר מכלוף מיקי זוהר:>
אני מבקש התייחסות לסוגיה. 

<שר הבריאות יעקב ליצמן:>
אני רוצה לציין, אני תקפתי את אלעד קודם, אבל אלעד הוא בחור מצוין וטוב וישר, שלא תטעו בי. אנחנו חברים גם כן. 

<אלעד מסאסא:>
תודה רבה. 

<שר הבריאות יעקב ליצמן:>
אבל מדיניות, אני צריך להגיד מה שאני חושב. 

<היו"ר מכלוף מיקי זוהר:>
נכון. בחינת החוסרים במערכת בריאות הנפש. דיברנו על התייחסות לצרכי הפריפריה החברתית והכלכלית ואני אשמח לשמוע מה קורה שם היום. 

<ניר קידר:>
אחד הנושאים שעלו זה באמת רופאים פסיכיאטריים, זה אחד הנושאים שעלה, שקיים היום מחסור בפסיכיאטרים בישראל, גם ברמה כללית וגם ברמת ילדים. המחסור הזה הוא ארצי, אבל איפה שאנחנו רואים מחסור ארצי תמיד הקושי בפריפריה הוא גדול יותר, לכן במסגרת תכנית המענקים שדיברנו עליה קודם אנחנו נותנים מענקים לרופאים מומחים בפסיכיאטריה בפריפריה. כלומר כל הכסף הזה הולך לפריפריה, אז זה אחד הדברים ש - - -

<היו"ר מכלוף מיקי זוהר:>
חשוב. מה קורה במגזר הערבי? 

<ניר קידר:>
במגזר הערבי, יש מספר מקצועות שבהם השפה היא מאוד קריטית, למשל קלינאות תקשורת ופסיכיאטריה וכל הטיפול הפסיכותרפי ולכן אנחנו באים ואומרים בנושא הזה שזה הולך יחד עם המועצה להשכלה גבוהה, ייפתח ב-2018 קורס שמיועד למטפלים בשפה הערבית. תכנית ההכשרה תיפתח ב-2018. 

<היו"ר מכלוף מיקי זוהר:>
תודה. הנושא הבא, דיון שערכנו בנושא תמונת מצב טיפול מונע לילדים ותלמידים בפריפריה. מה קורה בעניין הזה? 

<ניר קידר:>
אז פה באמת דובר הרבה על הנושא של אחיות בדרום. 

<היו"ר מכלוף מיקי זוהר:>
אחיות בריאות הציבור. 

<ניר קידר:>
אחיות בריאות הציבור בדרום. במאי 2017 ניתנה תכנית מאוד מקיפה של תמריצים, היא ניתנה רטרואקטיבית מתחילת 2016, סך הכול אנחנו מדברים על כ-2,250,000 שקלים, שזה נועד ל-30 אחיות, זה בעצם 25,000 שקלים לשנה לשלוש שנים לאחות. 
<היו"ר מכלוף מיקי זוהר:>
זה מספיק? 

<ניר קידר:>
זה הסכם התמריצים. 

<היו"ר מכלוף מיקי זוהר:>
זה מספיק או שצריך אולי יותר? 

<ניר קידר:>
אני אתייחס. קודם כל התמריצים ניתנו כבר לתשע אחיות שכבר היו בפועל בתפקיד מתחילת 16' ולעוד שתי אחיות נוספות. אנחנו מרגישים באמת שלמרות שניתן פה סכום משמעותי עדיין קשה להביא איתו אחיות. אנחנו כרגע נמצאים במגעים איך אפשר להפוך את זה למשהו יותר משמעותי שיצליח להביא יותר אחיות. למרות שמבחינתנו אנחנו מוכנים לגייס 30 אחיות במסגרת התמריצים כרגע זה רק 11 אחיות. אנחנו בוחנים איך אפשר להפוך את התמריצים האלה ליותר - - -

<היו"ר מכלוף מיקי זוהר:>
אוקיי. אנחנו דיברנו על נושא אחריות של טיפות החלב, האם זה צריך להיות בידי הרשויות או בידי ה - - -

<ניר קידר:>
השר ליצמן יתייחס לזה. 

<שר הבריאות יעקב ליצמן:>
יש לנו דיונים רציניים אם לעשות את זה דרך קופות החולים, דרך עיריות, דרך כל מיני דברים. בוא נשאיר את זה לעוד ישיבה. 

<היו"ר מכלוף מיקי זוהר:>
טוב, נשמח לשמוע עדכון בנושא הזה כי זה נושא שבאמת בער. 

<שר הבריאות יעקב ליצמן:>
יש דיונים רציניים בתוך המשרד, אם לשנות ואיך לשנות.

<היו"ר מכלוף מיקי זוהר:>
דיברנו באחד הדיונים על קביעת סטנדרטים לשירותי בריאות, כמו שקבוע בחוק לביטוח בריאות ממלכתי ואמרנו שזה כלי ליצירת שוויון בבריאות בפריפריה. מה יש לכם לומר בנידון? 

<ניר קידר:>
פה אני רוצה לציין שאנחנו קודם כל הולכים לפרסם בחודש הבא נתונים שמראים מה פריסת השירותים של כל קופה למבוטחים שלה במגוון מאוד רחב של שירותים לפי אזורי הארץ השונים, תמונה שעד היום אי אפשר היה לדעת איזה קופה נותנת יותר שירותים בפריפריה ואיזה קופה נותנת פחות, ומשווה בקופה, מה שהיא נותנת במרכז ובפריפריה. אז בתחילת דצמבר אנחנו הולכים לפרסם נתונים בנושא הזה, שמשווה גם בין קופות החולים וגם בתוך קופת החולים עצמה. אנחנו ממשיכים כל הזמן במעקב סביב סוגיית הסבירות ואיפה שאנחנו רואים שהסדרי הבחירה פוגעים במטופלים המשרד פועל מול קופות החולים, שהמטופלים לא ייפגעו. כרגע הסוגיה של הסבירות קיימת בתחום של התפתחות הילד, בריאות השן ותחום נוסף, שכבר אני אמצא. בדברים האלה אנחנו קיימים.

כרגע חשוב להגיד שחוק ההסדרים ב-98' ביטל את הסמכות של שר הבריאות לקבוע בצורה ברורה את הסוגיות האלה והחוק היום לא מאפשר למשרד הבריאות לעשות את זה. יחד עם זאת מכיוון שהחוק - - - 

<היו"ר מכלוף מיקי זוהר:>
מה קורה עם הרחבה לכלל התחומים? זאת השאלה. 

<ניר קידר:>
אז אני אומר, בחוק ההסדרים בשנת 1998 הכנסת ביטלה את הסעיף שנותן לשר סמכות לקבוע בצורה מדויקת מה סביר ומה לא סביר. 

<היו"ר מכלוף מיקי זוהר:>
ואיך נחזיר את הסמכות? 

<ניר קידר:>
תיקון חקיקה מאפשר לשר לעשות את זה. 

<היו"ר מכלוף מיקי זוהר:>
יש לנו סוף סוף שר שהאג'נדה שלו היא פריפריה אז בוא ניתן לו את הכלים לעבוד. 

<שר הבריאות יעקב ליצמן:>
אני אשמח. 

<ניר קידר:>
יחד עם זאת, למרות שאין כלים, המשרד בדרכים שונות, שזוכות לפעמים גם לביקורת, פועל כל הזמן למול קופות החולים, כל פעם שאנחנו מגלים מקום שיש בו בעיה, על מנת לפתור את הסוגיות האלה, למרות שאפילו מבחינה חוקית הסוגיה הזאת היא בסימן שאלה. 
<היו"ר מכלוף מיקי זוהר:>
אוקיי. נושא שעלה פה הוא בחינת הטיפול המוגבר בבתי חולים, כל מה שקשור לקיפוח חולים שזקוקים לטיפול נמרץ. אנחנו יודעים שבאזורי הפריפריה יש מצוקה לא פשוטה בעניין הזה. מה נעשה כדי לטפל בזה? 

<ניר קידר:>
מה שאנחנו - - - 

<היו"ר מכלוף מיקי זוהר:>
אני יודע שנוספו 200 מיטות לכלל בתי החולים ברחבי הארץ. 

<ניר קידר:>
נכון, והוועדה התייחסה למיטות טיפול נמרץ בבתי החולים בנצרת, זו הייתה הסוגיה העיקרית שהוועדה העלתה ואלה עדכונים מבקרה שנעשתה בימים האחרונים בבתי החולים בנצרת. אז בבית החולים האיטלקי בנצרת יש כרגע יחידת טיפול נמרץ כללי נפרדת, יש שלוש מיטות כאשר בזמן עומס אפשר להעלות את מספר המיטות לחמש מיטות, וכרגע במסגרת תכנית המיטות שאנחנו עושים מול בית החולים - - - 

<היו"ר מכלוף מיקי זוהר:>
השאלה אם יש תוספת של מיטות של טיפול נמרץ באזור הפריפריה. 

<ניר קידר:>
כן, כן. 

<היו"ר מכלוף מיקי זוהר:>
כמה? 

<ורד עזרא:>
אין לי פה את המספר, אני אוכל להעביר לוועדה. 

<היו"ר מכלוף מיקי זוהר:>
סדר גודל. 

<ורד עזרא:>
אני לא יודעת להגיד מספר - - - 
<היו"ר מכלוף מיקי זוהר:>
כמה באחוזים, בערך? 

<ורד עזרא:>
לא רוצה להגיד סתם מספרים, נעביר לוועדה. היה דיון - - -

<היו"ר מכלוף מיקי זוהר:>
אנחנו רוצים שהנתון יראה שרוב המיטות הולכות לאזורי הפריפריה. 

<שר הבריאות יעקב ליצמן:>
זה כן. 

<ניר קידר:>
אני אגיד, הפריפריה מקבלת - - -

<שר הבריאות יעקב ליצמן:>
אבל תבין מה זה רוב מ-200 מיטות, כמה מיטות יכול להיות? 

<היו"ר מכלוף מיקי זוהר:>
לא, כמה שיש זה תלוי תקציב, אבל צריך במדיניות שרוב המיטות יילכו דווקא ל - - -

<ניר קידר:>
חשוב להגיד שהפריפריה מקבלת מעבר לחלקה באוכלוסייה, בצורה משמעותית. 

<היו"ר מכלוף מיקי זוהר:>
אני אגיד לכם משהו, למי שתוהה, אני לא באתי עכשיו לנהל את מערכת הבריאות, זה לא התפקיד שלי, יש שר שעושה את זה מצוין. התפקיד שלי בכנסת זה לפקח על עבודת הממשלה כשהמטרה שלי, של הוועדה הזאת, ולשמה היא הוקמה, זה שהפריפריה תקבל את היכולת לצמצם את הפערים אל מול המרכז. זו הוועדה שלי. לכן הדברים שאני אעסוק בהם, כי אם יחשבו עכשיו בציבור שאני יכול לדבר על כל נושא הבריאות, אז יש את הוועדה שהיא ועדת הבריאות, זה לא התפקיד שלי, התפקיד שלי זה לדאוג האם הפריפריה מקבלת את מה שהיא צריכה לקבל כדי לצמצם את הפערים מול המרכז. 

<ניר קידר:>
אז בתכנית המיטות שאישר שר הבריאות אנחנו רואים תוספת לפריפריה מעבר לחלקה באוכלוסייה. תכנית המיטות מצמצמת את הפערים במיטות בין הפריפריה לבין המרכז ואלה פערים ש - - -

<היו"ר מכלוף מיקי זוהר:>
אוקיי, זה הנתון שאני רוצה לקבל כדי שזה יניח את דעתי. לגבי כמות המיטות, זו כבר סוגיה - - -

<שר הבריאות יעקב ליצמן:>
יש עוד בעיה. יש בעיה שמשרד האוצר דורש שחלק גדול מהמיטות יהיו יולדות ופגיות. עם כל הכבוד, בשנה אחת אולי, אבל לכל השנה אני נגד בתוקף רב, אני לא אעשה את זה. 

<היו"ר מכלוף מיקי זוהר:>
דיברנו על הנגשת הטיפול ההתפתחותי לילדים, במיוחד במשפחות מעוטות יכולת. הטיפול ההתפתחותי הוא דבר קריטי, בטח במקומות מוחלשים, רציתי לדעת היכן הדברים עומדים. 

<ניר קידר:>
בנושא הזה באמת הוקמה ועדה בראשות המשנה למנכ"ל, ועדה שמתכנסת באופן - - -

<היו"ר מכלוף מיקי זוהר:>
 מתי היא הוקמה? 

<ניר קידר:>
מיד אני אענה לך, יש לה עוד ישיבה בשבוע הבא. פעם בשבוע הוועדה הזאת מתכנסת על ידי כל הגורמים הרלוונטיים, הוועדה דנה בכל הסוגיות בנושא, גם המכונים בבתי החולים, גם לתת מבחני תמיכה לקופות החולים, גם לראות את החוזרים שקיימים בנושא, גם המנכ"ל מעורב בנושא ומקיים דיוני סטטוס אצלו בנושא. הוועדה יושבת בתדירות מאוד גבוהה על מנת להביא לפתרון בנושא. 

<היו"ר מכלוף מיקי זוהר:>
אז אנחנו רוצים להתעדכן, כמובן, מה מסקנות הוועדה ודרכים ליישום. 

<אמיתי שוחט:>
אני אמיתי שוחט, נציבות שוויון זכויות לאנשים עם מוגבלות במשרד המשפטים. הנושא של עדכונים פרא רפואיים לילדים עם מוגבלות, גם בחינוך המיוחד וגם בשילוב, אז היום יש מחסור, במערכת החינוך יש מחסור, אני מדבר גם על ילדים של מערכת החינוך שמקבלים את הטיפולים במערכת החינוך, מערכת החינוך לא מצליחה לגייס מספיק מטפלים וגם מי שמקבל מקופות החולים, אנחנו יודעים על תורים ארוכים שיש לקבלת הטיפול. 

כמובן, כמו שנאמר, אמרת באמת שכל דבר בפריפריה מוקצן יותר בעת מחסור בגיוס, במגזר הבדואי למשל בדרום, ונשאלת השאלה האם יש תכניות תמריצים, אתה הזכרת את המחקר של ברוקדייל, אז גם תמריצים, אבל גם הנושא של איפה עושים את ההתמחות זה משפיע. באמת האם המשרד נותן את דעתו איך אפשר לצמצם את הפערים ואת המחסור באותם מטפלים פרא רפואיים. 
<ניר קידר:>
קודם כל הסוגיה הזאת מאוד משמעותית אצלנו, אנחנו רואים שאם מישהו לומד בפריפריה יש סיכוי יותר גדול שהוא יישאר שם לאחר מכן. לכן כרגע, כשאנחנו מדברים עם המל"ג על פתיחה של מסגרות הכשרה נוספות אנחנו משתדלים כמה שיותר ויש עדיפות ברורה שזה ייפתח בפריפריות ויאפשר לאנשים גם לעשות את ההתמחות שלהם, את החלק הקליני שלהם שם, של הלימודים, ואנחנו מקווים שאחר כך הם גם יישארו שם. 

מבחינת מספר המטפלים ברמה הלאומית, אנחנו רואים שאין בעיה, שיעור המטפלים, גם בקלינאות תקשורת ובתחומים אחרים, ל-1,000 נפש הולך ועולה, אבל יש בעיה שחלק גדול מהאנשים לא עוסקים במקצוע, עובדים בחלקיות משרה וזה גם קשור לתנאי השכר שהם מקבלים, אבל מבחינת מספר האנשים שיש להם רישיון לעסוק אנחנו רואים רק שיפור לאורך הזמן. בפריפריה, אני אומר, בעיקר בדרום, סביב הסוגיה של קלינאות תקשורת וכדומה, אנחנו מזהים בעיות ואנחנו פועלים בנושא. אני מקווה שייפתח גם מסלול של קלינאות תקשורת בדרום תוך שנה או שנתיים, זה כרגע נמצא בדיונים בהכרעה של המל"ג וזה מבחינתנו אחד הדברים המשמעותיים לנושא הדרום בנושא הזה. 

<היו"ר מכלוף מיקי זוהר:>
כן. מישהו רוצה לומר משהו לפני שאני מסכם את הדיון? 

<חנה שטרום כהן:>
כן. חנה שטרום כהן, אני פסיכולוגית קלינית בכירה ויו"ר פורום הפסיכולוגים, העובדים הסוציאליים בבריאות הפנש.

<היו"ר מכלוף מיקי זוהר:>
את חייבת להתחיל במשהו חיובי ואז נעבור לשלילי. 

<חנה שטרום כהן:>
תוותר לי, כי הזמן שלכם מאוד קצר. 

<היו"ר מכלוף מיקי זוהר:>
אוקיי, אז רק שלילי, בסדר. 

<חנה שטרום כהן:>
דובר על הפריפריה - - - 

<היו"ר מכלוף מיקי זוהר:>
היא לא מצליחה. יש דברים חיוביים קצת. 

<חנה שטרום כהן:>
כשיקרו דברים טובים שנוכל להצביע, אני אשמח - - -

<היו"ר מכלוף מיקי זוהר:>
לא, סליחה, ראית כמה דברים טובים עכשיו מנינו? 

<חנה שטרום כהן:>
לא, מה שהיה יופי, אבל אני רוצה - - -

<היו"ר מכלוף מיקי זוהר:>
מה זה מה שהיה? זה היה עכשיו, בשנה האחרונה. 

<חנה שטרום כהן:>
זה נשמע מאוד טוב, אני רוצה לדבר על פער בין מה ששמעתי על בריאות הנפש בפריפריה ומה שקורה. אני קיבלתי עדכון מהצפון על מה שקורה. הדבר האחרון, סגירה של המרפאה בכרמיאל, עיר של 50,000 תושבים ומעבירים את הטיפול לבית חולים מזרע. עבור האנשים זה נסיעה של 45 דקות באוטובוס, במקום משהו שהיה נגיש. קופות החולים נותנות שירותים במקומות רחוקים, אין להם תחליף ואין להם מענה. 

המטופלים התארגנו ופנו למשרד הבריאות ולא נענו, יש לי מכתב ארוך ומפורט, אני לא אחזור עליו כי אין זמן. הם לא מקבלים את השירות. אני שמעתי על מרפאה, למשל, לאוכלוסייה הערבית, קופות החולים, למשל קופת חולים כללית, שיש לה מחירים קבועים מול השירות הממלכתי עם שירות לא ממלכתי, הם מנהלים משא ומתן מאוד קשוח, מורידים מחירים, כשמרפאת לטיף אמרה שהיא לא יכולה לרדת במחיר הפסיקו להפנות אליה, המטפלים של מרפאת לטיף שפרעם פוטרו כולם, האוכלוסייה נשארת ללא מענה.

<היו"ר מכלוף מיקי זוהר:>
רגע, גברתי, הבנו. לגבי הטיעון השני, זה טיעון שמדבר על העדפות של קופות חולים כאלה ואחרות ביחס לשיקולים כלכליים. אם יש מרפאה שנותנת שירותים במחיר יקר סביר בעיניי שקופת החולים לא תרצה להמשיך לקבל ממנה את השירותים, על כן פה אני לא כל כך יכול להתערב. אבל הטענה הראשונה, לסגירת מוסד או מקום בכרמיאל, אנחנו נשמח לקבל התייחסות, כי זו טענה שאנחנו רוצים לקבל עליה תשובה, למה נסגר המקום הזה. 

<חנה שטרום כהן:>
אם אפשר להגיד שאנחנו פה בוועדה הזאת מתריעים לא בפעם הראשונה, התחלנו עם ראשון לציון, שהייתה שם מרפאה מפוארת בשכונת המזרח, בפריפריה הכלכלית, וסגרו את ראשון לציון, סגרו את אשדוד ילדים ונוער, העבירו למרפאות בוטיק בקרית המדע ברחובות. זו אוכלוסייה - - -

<שר הבריאות יעקב ליצמן:>
כמה חדשים פתחו? 

<חנה שטרום כהן:>
פתחו מרפאה של פסיכיאטרים - - -
<שר הבריאות יעקב ליצמן:>
זו התשובה. את אומרת רק חצי - - - 

<היו"ר מכלוף מיקי זוהר:>
מה סגרו, אבל לא מה פתחו. 

<שר הבריאות יעקב ליצמן:>
את אומרת מה סגרו ואת לא אומרת כמה פתחו. 

<חנה שטרום כהן:>
הרב ליצמן, אם אתה תשאל אותי כמה אז אנחנו נצטרך קודם לפתוח מה נקרא לדעת משרד הבריאות מרפאה. כשמושבים פסיכולוג או עובד סוציאלי או פסיכיאטר במרפאה ראשונית וקוראים לזה מרפאה לבריאות נפש אז אנחנו לא - - - 

<היו"ר מכלוף מיקי זוהר:>
טוב, חבר'ה, תסבירו מה קרה עם כרמיאל. תשובה. 

<ורד עזרא:>
אני אתייחס. בכרמיאל תפקדה מרפאת חוץ בבית חולים מזרע. עם כניסת הרפורמה לבריאות הנפש, כמו שרצינו, נפתחו שירותים של קופות החולים גם באזור הזה. קופת החולים, שירותי בריאות כללית, פתחה מרפאה ממש סמוך למקום שהייתה פתוחה - - -

<היו"ר מכלוף מיקי זוהר:>
אז יש שם שירותים דרך קופות החולים? 

<ורד עזרא:>
ישנם שירותים, אגף בריאות הנפש שלנו מלווה לוודא שכל מטופל ומטופל נקלט במרפאה שמתאימה לקופה ולשיוך שלו ואין פגיעה בשירותים שמקבלים המטופלים. 

<חנה שטרום כהן:>
אז יש לי את העדות של האנשים עצמם, מה פתחה כל קופה וזה לא נגיש, להיפך, זו הרחקה מאנשים. 

<היו"ר מכלוף מיקי זוהר:>
גברתי, התשובה הייתה ברורה. יש רפורמה שמגדילה את כמות המרפאות, רק אופן השירות הוא שונה, מהמצב הנוכחי הוא משתנה קצת. אנחנו במדינת ישראל אוהבים את הקדמה ויכול להיות שאנחנו צריכים לתת הזדמנות לקופות החולים לתת את השירות הזה ונבחן אותם במרוצת הזמן. זה רק תהליך שהחל, זה לא תהליך שקיים שנים ארוכות, זה תהליך חדש - - -

<ניר קידר:>
למרות שהוא חדש מספר האנשים שמקבלים היום טיפול בבריאות הנפש גדל בצורה משמעותית לתקופה שלפני הרפורמה. 

<היו"ר מכלוף מיקי זוהר:>
בוא ניתן לו הזדמנות, זה מבורך. 

<חנה שטרום כהן:>
אבל מה הם מקבלים? 

<ניר קידר:>
הנגישות כל הזמן - - - 

<היו"ר מכלוף מיקי זוהר:>
זה מבורך, אנחנו רוצים שכמה שיותר אנשים יקבלו. 

<חנה שטרום כהן:>
הרופאים בכרמיאל, כל מטופל ש - - - חבר הכנסת, אם אפשר להגיד משהו, זה כל כך מהותי. אני איש מקצוע, אני מעל 35 שנה בתחנה לבריאות נפש, אני מבקשת שישמעו אותנו בעניין. רוב האוכלוסייה, במיוחד בילדים וגם מבוגרים, אינה זקוקה למעקב תרופתי, היא זקוקה לפסיכותרפיה. מה שעשו ברפורמה, העבירו את הטיפול לטיפול תרופתי שעל פי המחקרים והידע הקליני לא יעילים.

<שר הבריאות יעקב ליצמן:>
אדוני היושב ראש, מה שלא נאמר כאן בוועדה, שמאז שהרפורמה נכנסה לתוקף, בזכותי, אני לוקח את זה לזכותי, נפתחו מעל 70 מרפאות חדשות לבריאות הנפש ובעיקר בפריפריה. 

<חנה שטרום כהן:>
אבל מה הן נותנות? 

<היו"ר מכלוף מיקי זוהר:>
יכול להיות, גברתי, שהפסיכולוגים במצב שונה כי קופות החולים הן גופים שקצת יותר קשה להתנהל מולם כלכלית והרבה יותר נוח אולי לפסיכולוגים להיות בסיטואציה הקודמת, אבל הציבור נהנה מהרפורמה. 

<חנה שטרום כהן:>
הציבור לא נהנה, זה בדיוק הנקודה, שאדם שזקוק לפסיכותרפיה ומקבל תרופות זה לא עוזר לו. 

<ניר קידר:>
העובדות לא נכונות. 

<חנה שטרום כהן:>
העובדות נכונות, תתחילו לבדוק. 

<היו"ר מכלוף מיקי זוהר:>
טוב. גברתי, שם ותפקיד לפרוטוקול. 

<מירב דמארי:>
אני מירב דמארי, מנהלת מערך המידע של האגודה למלחמה בסרטן. אני רוצה להגיב לגבי נשאיות ה-BRCA. אני הייתי גם בדיון הקודם ואני שמעתי את התושבת מהצפון שהעלתה את כל הקשיים שלה לעשות את הבדיקות האלה, שהן מאוד חשובות בשביל לבצע את המעקבים ולאתר את סרטן השד או השחלה ונאמר פה שיש מספר רב של מרכזים ואני רוצה לומר, זה לא סתם עלה, יש שני מרכזים בירושלים, מרכז בשיבא, רבין, וולפסון, זאת אומרת רוב המרכזים נמצאים במרכז ואני לא רואה מרכז בפריפריה. 

<שר הבריאות יעקב ליצמן:>
אני אגיד לך - - -

<מירב דמארי:>
גברת מהצפון שהייתה, היא תיארה את זה. 

<היו"ר מכלוף מיקי זוהר:>
שר הבריאות עונה לך. 

<שר הבריאות יעקב ליצמן:>
אני לא הייתי בדיון הקודם, לא הייתי מודע לנושא, אני מבטיח לך, ואני אומר לאנשים שלי, אני אקיים דיון איתם בימים הקרובים ו - - - 

<היו"ר מכלוף מיקי זוהר:>
זו בשורה טובה ואני מאמין שזה יבוא לידי בפתרון. 

<מירב דמארי:>
כן, אם מישהי מהצפון צריכה אחת לשנה לעשות בדיקות - - -

<היו"ר מכלוף מיקי זוהר:>
אני אומר לך שמניסיוני, כשהשר אמר שהוא נכנס לסוגיה היא גם נפתרה. 

<מירב דמארי:>
אני שמחה. 

<היו"ר מכלוף מיקי זוהר:>
מישהו רוצה? כן, אדוני, בקצרה. 

<מיכאל שרף:>
ממש בקצרה. למרות מה שאמרתי לגבי המיטות בסורוקה, אנחנו בהחלט משקיעים שם, כולם יודעים שהגירעון של הכללית רובו ככולו נובע מהגירעון התפעולי של בתי החולים שמגיע ל-2 מיליארד שקל. זה בדוח ברק שיף. זה אומר שכל מבוטח של הכללית נותן 400 שקלים לטובת בתי החולים שמשרתים את כל מדינת ישראל. אני שמח לשמוע שמשקיעים מאות מיליונים בתשתיות בתי החולים הממשלתיים, אנחנו מצפים שגם יסייעו לבתי החולים של הכללית, שאנחנו מחזיקים אחד גדול בפריפריה, בדרום - - -

<שר הבריאות יעקב ליצמן:>
אני חייב להעיר לך, דבר שאני לא אוהב להעיר, אבל אני אעשה את זה. 

<היו"ר מכלוף מיקי זוהר:>
אתה לא אוהב להעיר? 

<שר הבריאות יעקב ליצמן:>
לא, תאמין לי, אני חי טוב עם כולם. בניגוד לכל בתי החולים הממשלתיים, שאין לי תקציב קבוע לפיתוח, עם כללית יש. יש הסכם פיתוח שאני חייב לקיים אותו ביי הוק וביי קרוק, אם אני רוצה או לא רוצה, לכן בתי החולים הממשלתיים, אין להם ביטוח כל כך, כי אין לי תקציב מסודר איתם, לכם יש. השאלה כאן - - -
<מיכאל שרף:>
הוא לא מספיק. 

<שר הבריאות יעקב ליצמן:>
תן לי. אני רוצה להיות הכי פתוח לכולם. לכן השאלה מה קופת חולים כללית עושה, למי הוא נותן, שאני לא מתערב ואין לי זכות להתערב למי לתת. אני אשמח מאוד שייתנו עוד תקציב פיתוח לכולם, אבל בעיקר צריך לממשלתיים כי אפילו אין לי הסכם איתם, עם האוצר, לקבל תקציבים. יש לנו הסכם בכלל? נדמה לי שלא. 

<ניר קידר:>
אני רוצה להגיד שבשנים האחרונות הדברים שנפתחו בסורוקה, שחלק גדול מהם הגיע גם מתקציב הממשלה, הגיע גם מתקציב קופות חולים, גם מתקציב תרומות, זה גם חדרי ניתוח, זה גם - - - 

<שר הבריאות יעקב ליצמן:>
אמרתי משהו, ניר, תן לי לחזור על מה שאמרתי. לכללית יש תקציב פיתוח שמנכ"ל כללית נותן לבתי חולים שהוא רוצה, אני לא מתערב. 
<מיכאל שרף:>
אני רק אגיד שמרכז הסרטן בסורוקה, שאני יזמתי את ההקמה שלו, עולה 200 מיליון שקל, מתוך זה מחצית הכללית, מחצית אני הבאתי תרומות. ומרכז סרטן שאנחנו מקימים כרגע בעמק, גם הוא 200 מיליון שקל, מחציתו השגנו תרומות. וזה בסדר, זה מבורך - - -

<שר הבריאות יעקב ליצמן:>
אני חייב להגיד לך שכל בתי החולים עושים את זה, בניגוד למה שאתה אומר, לא אמרת לי כמה כללית משתתף בזה, לא אמרת לי, כי הוא משקיע יותר כסף בבלינסון, משקיע יותר כסף בשניידר. אני חלילה, שם זה ענק, דברים מאוד גדולים - - - 

<מיכאל שרף:>
70% מההשתלות במדינת ישראל מתבצעות בבלינסון. 

<שר הבריאות יעקב ליצמן:>
אני אמרתי לך ש - - -

<היו"ר מכלוף מיקי זוהר:>
רגע, אם עכשיו אנחנו הפכנו את זה לעימות בין הכללית לשר הבריאות אז זה לא המטרה - - - 

<שר הבריאות יעקב ליצמן:>
אין שום עימות, אין לי אפילו מילה להגיד לו למי - - - 

<היו"ר מכלוף מיקי זוהר:>
זו לא המטרה. יש קופת חולים כללית שעושה עבודה נפלאה ויש משרד הבריאות שעושה עבודה נפלאה והסינרגיה תימשך. רק דבר אחד שאנחנו מבקשים, פריפריה. זה מה שמעניין את הוועדה פה. 
<אלעד מסאסא:>
תשובה כללית, לפי דעתי בדיון האחרון שהיה פה עלה הנושא הזה ומשרד הבריאות בדק וראה שבשנים 14' עד 16' נתנו יותר כסף לפיתוח לקופות החולים מאשר הממשלתיים. 

<היו"ר מכלוף מיקי זוהר:>
טוב. המשמר החברתי, אחרון הדוברים, ואז אני מסכם את הדיון. 

<זאב קראוטהמר:>
קראוטהמר זאב, חבר המשמר החברתי בנהריה, תושב העיר, ובאתי לדבר איתכם על כביש 89 שמוביל מנהריה דרך יישובי גליל מערבי ובמצב הקיים כיום הגישה לבית החולים היא בעייתית, זמן נסיעה של כשלוש שעות. 

<היו"ר מכלוף מיקי זוהר:>
השאלה אם זו סוגיה שמשרד הבריאות צריך לטפל בה או משרד התחבורה? 

<זאב קראוטהמר:>
אנחנו פנינו לכל הגורמים ועד היום - - -

<היו"ר מכלוף מיקי זוהר:>
הנושא הזה שאתה מדבר עליו הוא נושא חשוב שעליו צריך לדון משרד התחבורה. 

<קריאה:>
זה קשור כיוון שזו הדרך שמובילה לבית החולים ואז אמבולנסים - - - 

<שר הבריאות יעקב ליצמן:>
אבל אין לי סיי בזה. 

<היו"ר מכלוף מיקי זוהר:>
אני מבין את הסוגיה, אבל אין לשר דרך לפתור את הבעיה ויש לנו פה את השר שיכול לפתור את בעיית - - -

<זאב קראוטהמר:>
יש לכם אפשרות לפנות לשר התחבורה על מנת להתדיין איתו, על מנת לפתור את הבעיה.

<שר הבריאות יעקב ליצמן:>
אם תפנה אליי בכתב, תסביר לי מה הבעיה, אני אפנה - - -

<זאב קראוטהמר:>
אנחנו פנינו לא פעם ולא פעמיים ועד היום לא קיבלנו שום תשובה. 

<שר הבריאות יעקב ליצמן:>
ממני? 

<זאב קראוטהמר:>
גם אליך פנינו. 

<שר הבריאות יעקב ליצמן:>
לא קיבלתם שום תשובה? לא יכול להיות. לא יכול להיות שלא קיבלתם תשובה. 

<זאב קראוטהמר:>
במצב הקיים כיום זמן נסיעה של שלוש דקות - - -

<שר הבריאות יעקב ליצמן:>
אבל לא יכול להיות שלא קיבלתם תשובה. 

<זאב קראוטהמר:>
- - - בבית חולים שאמור לשרת 600,000 תושבי גליל מערבי - - - 

<שר הבריאות יעקב ליצמן:>
הוא לא עונה לי. 

<זאב קראוטהמר:>
- - - לוקח כ-15 דקות נסיעה. 

<היו"ר מכלוף מיקי זוהר:>
אדוני, השר אומר שלא - - - בוא נפתור את העניין. תביאו מכתב עכשיו לשר והשר יעביר פנייה לשר התחבורה ואני אצטרף לפנייה הזו, כדי שהסוגיה תיפתר. 

<זאב קראוטהמר:>
תודה. 

<היו"ר מכלוף מיקי זוהר:>
משפט אחרון ואז אני מסכם את הדיון. 

<שבי גטניו:>
קודם כל מילה טובה לשר שמקדיש מזמנו ומגלה בקיאות מדהימה, לפי דעתי, בפרטים. אני פונה לשר בנושא שהוא מכיר אותנו בו, בנושא של המאבק בעישון וטבק, שזה מחולל הפערים הגדול ביותר, גם בפריפריה כמובן, וקורא לו לאמץ גישה שלמעשה תחסוך הרבה כספים ולהיאבק ללא פשרות בטבק וזה לא מה שקורה כרגע. 

<שר הבריאות יעקב ליצמן:>
לא, אני אגיד מילה על זה. אתה נתפס לפופוליזם של כל מיני עיתונים. תן לי להגיד לך, אני נגד עישון, חריף, אני חושב שזה מזיק, אני חושב שאסור לעשן, זה ה' ישמור. בגללי העלו את מחיר הסיגריות ב-2009 בשני שקלים, אני טעיתי בזה כי חשבתי שהכסף יילך לסל התרופות, האוצר לקח את זה לעצמו, אבל בעיקרון אני נגד עישון. מה שאתה מדבר, אני חושב שאנחנו מדברים על שני נושאים ספציפיים ואני אסביר את שניהם. רוצים שאני אסכים כאן שעל חפיסות הסיגריות יעשו תמונות - - - 
<שבי גטניו:>
או בלי לוגו בכלל. 

<שר הבריאות יעקב ליצמן:>
מה שנהוג בצ'ילה. אני נגד. אני חושב שאנחנו מדינה נקייה, מסודרת, ומחר יגידו לי שחלילה וחס על קילו סוכר יפרסמו תמונה של רגל של מישהו - - -

<שבי גטניו:>
אבל מה עם בלי לוגו? 

<שר הבריאות יעקב ליצמן:>
אני לא הפרעתי לך. תן לי לענות את מה שיש לי להגיד. מחר יגידו לי שעל הסוכר אני אפרסם תמונה של רגל סוכרתית, שחלילה וחס וה' ישמור. אני לא שם, בדברים כאלה אני לא שם. אני הבאתי חוקים לאסור בבתי ספר מכונות לעישון, אני אסרתי את זה בבתי חולים ובמקומות ציבור. אני הבאתי עכשיו עוד דבר חדש, שמביאים את זה בימים הקרובים. אני נגד עישון. הדבר השני, יש נושא שנקרא אייקוסט - - -

<שבי גטניו:>
שעתרנו נגדך בזמנו. 

<שר הבריאות יעקב ליצמן:>
אני לא יודע מה זה, זה פיליפ מוריס, יש לו דבר חדש, לא יודע מה זה. ה-FDA חוקר את זה שנה וחצי, גם הוא עדיין לא יודע מה זה, הוא לא הודיע, מעניין שמשרד הבריאות כבר יודע מה זה, פקיד מסוים, איקס, שאני לא רוצה להגיד את שמו, כי אני חושב שזה לא נכון, הוא נכנס לגוגל, מה שהייתי באמצע המחקר, והוא כבר החליט - עישון. אני לא שם, אני אמרתי דבר אחד, ה-FDA יחליט, מה שהוא יחליט זה מה שאני אעשה. 

<שבי גטניו:>
אבל בארצות הברית זה לא היה משווק במקביל. 

<שר הבריאות יעקב ליצמן:>
זו התשובה. בארצות הברית לא החליטו על זה. 

<שבי גטניו:>
ופה זה שווק. 

<שר הבריאות יעקב ליצמן:>
ה-FDA לא החליט, אתה אומר לי שהעישון שם, בגלל שה-FDA לא החליט, אסור וכאן מותר. לא משנה לי, ה-FDA יחליטו, בינתיים פיליפ מוריס לקח לעצמו בנקר כאילו זה עישון, אז כל הדיון לא רלוונטי. מה שה-FDA יגיד זה מה שאני אחליט ואף אחד לא - - - 

<היו"ר מכלוף מיקי זוהר:>
קיבלת תשובות. 

<שר הבריאות יעקב ליצמן:>
- - - כולל פקיד מסוים במשרד הבריאות, שהוא חושב לעצמו שהוא מבין, שהוא אפילו לא יודע מה זה. 

<היו"ר מכלוף מיקי זוהר:>
תודה, אדוני. 

<שבי גטניו:>
השר, אתה בעד המיסוי? נכון, השר? 

<היו"ר מכלוף מיקי זוהר:>
אדוני מפריע לסיכום. 

<שבי גטניו:>
אתה בעד המיסוי, נכון? אתה איתנו בנושא של המיסוי של האייקוסט? 

<שר הבריאות יעקב ליצמן:>
כן, אני אמרתי את זה לשר האוצר. 

<שבי גטניו:>
האוצר, שמסרב. 

<היו"ר מכלוף מיקי זוהר:>
תודה, אדוני. סיכום הדיון. הוועדה מודה לשר הבריאות על השתתפותו בדיון. הוועדה מודה למשרד הבריאות, בראשות שר הבריאות, על ההתקדמות בנושאים הרחבים. אני כיושב ראש הוועדה אמשיך לשתף פעולה עם המשרד לקידום נושא הפריפריה. 

הוועדה מברכת את משרד הבריאות על פרסום אמות המידה לאיכות השירותים הניתנים למוקדי הלילה ודורשת להגביר ולהאיץ את הליך הבקרה והפיקוח על איכות הרופאים והשירותים המקצועיים הניתנים באזורי הפריפריה וברשויות הערביות. הוועדה מבקשת לקבל עדכון ממשרד הבריאות על תוספת המיטות לטיפול נמרץ ועל התקדמות זו אל מול האוצר בסוגיה. הוועדה מבקשת ממשרד הבריאות להעביר בהקדם עדכון לגבי הנגשת הטיפולים ההתפתחותיים לילדים ממשפחות מעוטי יכולת. הוועדה מברכת על התקדמות משמעותית בנושא הקמת בית החולים בבאר שבע ומבקשת לעדכן את הוועדה בהמשך. 

דרישות ממשרד האוצר. הוועדה מבקשת להגדיל באופן מיידי את התקציב של 40 מיליון שקלים לטובת התוספת למענקים רפואיים בפריפריה, כפי שסוכם בוועדת הכספים של הכנסת, לתקציב 2017 ו-2018. הוועדה מבקשת ממשרד האוצר להניע תהליך של - - - 

<שר הבריאות יעקב ליצמן:>
כמה זה, 70? 

<היו"ר מכלוף מיקי זוהר:>
תוספת של 40 מיליון על ה-35. 

<שר הבריאות יעקב ליצמן:>
זה 17'? 

<היו"ר מכלוף מיקי זוהר:>
40 ב-17 ו-75 ב-18'. הוועדה מבקשת להניע את התהליך של הקמת PET CT בכל רחבי הארץ ולאשר את העניין עם משרד הבריאות על מנת שזה יבוא בהקדם לוועדת העבודה והרווחה. 

הוועדה מודה למשתתפים, הישיבה נעולה. 

<הישיבה ננעלה בשעה 14:32.>
<ניר קידר:>
יש 

